Dɔwɔwɔwo 3 | Biblia Le Internet Dzi | Xexe Yeye Gɔmeɖeɖe\nGBE BUBU Afrikaans Albanian Amharic Arabic Armenian Aymara Azerbaijani Azerbaijani (Cyrillic) Bicol Bislama Bulgarian Cambodian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitumbuka Cibemba Croatian Czech Dangme Danish Dutch Efik Estonian Eŋlisi Eʋegbe Fijian Finnish Franse Ga Georgian German Greek Guarani Gujarati Gun Haitian Creole Hebrew Hiligaynon Hindi Hiri Motu Hungarian Igbo Iloko Indonesian Isoko Italian Japanese Kannada Kazakh Kikaonde Kikongo Kikuyu Kinyarwanda Kirghiz Kiribati Kirundi Kongo Korean Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Marathi Maya Myanmar Ndebele Nepali Norwegian Nzema Oromo Ossetian Otetela Pangasinan Papiamento (Curaçao) Persian Polish Portuguese Portuguese (Portugal) Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russian Samoan Sango Sepedi Serbian Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovenian Solomon Islands Pidgin Spanish Sranantongo Swahili Swati Swedish Tagalog Tahitian Tajiki Tamil Tatar Telugu Tetun Dili Thai Tigrinya Tok Pisin Tongan Tshiluba Tsonga Turkish Turkmen Tuvaluan Twi Tzotzil Ukrainian Urdu Uzbek Venda Vietnamese Waray-Waray Xhosa Yoruba Zulu\nPetro yɔ dɔ tekunɔ nubiala aɖe (1-10)\nPetro ƒo nu le Salomo ƒe Akpata me (11-26)\n“Ɣeyiɣi si me woaɖɔ nuwo katã ɖo” (21)\nNyagblɔɖila si anɔ abe Mose ene (22)\n3 Esi Petro kple Yohanes yina ɖe gbedoxɔa me le gaƒoƒo asiekelia* dzi le gbedoɖaɣi la, 2 wokɔ ŋutsu aɖe si nye tekunɔ tso esime wodzii la va yi. Wokɔnɛ va dana ɖe gbedoxɔa ƒe agbo si woyɔna be Agbo Nyui la nu gbe sia gbe, ne wòabia nu ame siwo yina ɖe gbedoxɔa me. 3 Esi wòkpɔ Petro kple Yohanes wole gegem ɖe gbedoxɔa me la, ebia wo be woakpɔ nublanui na ye ana nane ye. 4 Ke Petro kple Yohanes kpɔ eƒe ŋkume dũu eye Petro gblɔ be: “Kpɔ mí ɖa.” 5 Eya ta efɔ ŋku ɖe wo dzi gãa hele mɔ kpɔm be yeakpɔ nane tso wo gbɔ. 6 Ke Petro gblɔ nɛ be: “Klosalo kple sika mele asinye o, ke nu si le asinye la, eyae mana wò: Le Yesu Kristo, Nazaretetɔ la, ƒe ŋkɔa me la, zɔ azɔli!”+ 7 Ale wòlé eƒe nuɖusi be wòatso ɖe tsitrenu.+ Enumake ŋusẽ ɖo eƒe afɔ kple eƒe afɔkɔewo ŋu;+ 8 eye wòti kpo tsi tsitre+ hete azɔli zɔzɔ, eye wòge ɖe gbedoxɔa me kpli wo le zɔzɔm le kpo tim le Mawu kafum. 9 Eye amewo katã kpɔe wòle zɔzɔm hele Mawu kafum. 10 Wokpɔe dze sii be eyae nye ŋutsu si nɔa anyi ɖe gbedoxɔ ƒe Agbo Nyui+ la nu nɔa nu biam, ale woƒe mo wɔ yaa, eye gbɔgblɔ bu ɖe wo, le nu si dzɔ la ta. 11 Ke esi ŋutsua lé ɖe Petro kple Yohanes ŋu goŋgoŋ la, amewo katã ƒu du va ƒo ƒu ɖe wo ŋu le teƒe si woyɔna be Salomo ƒe Akpata+ la me, eye woƒe nu ku. 12 Esi Petro kpɔ esia la, egblɔ na ameawo be: “Israel ŋutsuwo, nu ka tae nu sia le nuku wɔm na mi ale, alo nu ka tae miefɔ ŋku ɖe mía dzi, abe míawo ŋutɔwo ƒe ŋusẽ alo mawusosroɖae na wòzɔ azɔli ene? 13 Abraham kple Isak kpakple Yakob+ ƒe Mawu, mía tɔgbuiwo ƒe Mawu la, do eƒe Subɔla,+ Yesu,+ ɖe dzi, ame si miawo miede asi+ hegbe nu le egbɔ le Pilato ŋkume, togbɔ be eɖoe be yeaɖe asi le eŋu hafi. 14 Ɛ̃, miegbe nu le kɔkɔetɔ kple dzɔdzɔetɔ ma gbɔ, eye miebia be woaɖe asi le ŋutsu si nye amewula boŋ ŋu na mi,+ 15 eye miewu Kplɔla Vevitɔ si naa agbe+ la boŋ. Ke Mawu fɔe ɖe tsitre tso ame kukuwo dome, eye míenye nu sia ŋuti ɖasefowo.+ 16 Eƒe ŋkɔ, kple ŋkɔ sia si dzi míexɔ se la, mee ŋusẽ ɖo ŋutsu sia si kpɔm miele henya nyuie la ŋu le. Eye eya dzi xɔxɔ see na ŋutsu sia si le mi katã ŋkume la ƒe lãme sẽ keŋkeŋ le. 17 Ke azɔ nɔviwo, menya be nu si miewɔ la, miewɔe le manyamanya me,+ abe miaƒe dziɖulawo ke ene.+ 18 Ke mɔ sia dzie Mawu to na nya siwo wògblɔ do ŋgɔ to nyagblɔɖilawo ƒe nu me be yeƒe Kristo la akpe fu la va eme.+ 19 “Eya ta mitrɔ dzi me,+ eye migbugbɔ,+ ne woatutu miaƒe nu vɔ̃wo ɖa,+ ale be miakpɔ dzidzemeɣiwo tso Yehowa* ŋutɔ gbɔ, 20 ne wòaɖo Kristo si wòtia na mi la ɖa, si nye Yesu. 21 Ele be dziƒo naxɔ ame sia ɖi, va se ɖe ɣeyiɣi si me woaɖɔ nuwo katã ɖo, abe ale si Mawu gblɔe to eƒe blema nyagblɔɖila kɔkɔewo ƒe nu me ene. 22 Le nyateƒe me la, Mose gblɔ be: ‘Yehowa* mia Mawu aɖo nyagblɔɖila aɖe tso mia nɔviwo dome na mi abe nye ene.+ Miɖo toe le nya siwo katã wòagblɔ na mi la me.+ 23 Le nyateƒe me la, ame sia ame* si maɖo to Nyagblɔɖila ma o la, woatsrɔ̃e ɖa keŋkeŋ le dukɔ la dome.’+ 24 Eye nyagblɔɖila siwo katã nɔ anyi tso Samuel dzi, kple ame siwo katã va ɖe eyome la dometɔ geɖe, gblɔ nya ɖi le ŋkeke siawo hã ŋuti.+ 25 Miawoe nye nyagblɔɖilawo kple nu, si Mawu bla kple mia tɔgbuiwo+ la ƒe viwo, esi wògblɔ na Abraham be: ‘Eye to wò dzidzimevi la dzi woayra anyigbadziƒomewo katã.’+ 26 Esi Mawu na eƒe Subɔla la do vɔ la, miawo gbɔe wòdɔe ɖo gbã+ be wòatrɔ mia dometɔ ɖe sia ɖe ɖa tso miaƒe nuwɔna vɔ̃ɖiwo gbɔ, ne wòayra mi.”\n^ Efia, ɣetrɔ ga 3 lɔƒo.


GBE BUBU Bulgarian Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Danish Dutch Eŋlisi Eʋegbe German Hiligaynon Hungarian Igbo Italian Korean Lithuanian Malagasy Myanmar Ossetian Persian Polish Portuguese Quechua (Bolivia) Romanian Sepedi Setswana Slovak Slovenian Sranantongo Swahili Tsonga Turkish Ukrainian\nÐe Yesu do agbenɔnɔ le dziƒo ŋugbea?\nƐ̃, nenemae! Wofɔ Yesu ŋutɔ ɖe tsitre, eye wòyi ɖe Fofoa gbɔ le dziƒo. Gake do ŋgɔ na eƒe ku kple tsitretsitsia la, egblɔ na eƒe apostolo wɔnuteƒe 11-awo be: “Fofonye ƒe aƒe me la, nɔƒe geɖewo li. . . . Meyina be madzra teƒe ɖo ɖi na mi.” (Yohanes 14:2) Gake ame ʋɛ aɖewo ko sie mɔnukpɔkpɔ sia asu. Yesu na nyateƒenya sia me kɔ nyuie esi wògblɔ na eƒe nusrɔ̃lawo be: “Alẽha sue, mègavɔ̃ o, elabena edze mia Fofo la ŋu be yeatsɔ fiaɖuƒe la ana mi.”—Luka 12:32.\nNu kae “alẽha sue” la awɔ le dziƒo?\nFofo la di be ame ʋɛ siawo nava nye dziɖuɖu aɖe me tɔwo kple Yesu le dziƒo. Aleke míewɔ nya? Esi wofɔ Yesu ɖe tsitre wòyi dziƒo vɔ megbe la, eɖee fia apostolo Yohanes be nuteƒewɔla aɖewo ‘aɖu fia ɖe anyigba la dzi.’ (Nyaɖeɖefia 1:1; 5:9, 10) Nya nyui aɖee nye ema. Nu siwo ameƒomea hiã vevie la dometɔ ɖekae nye dziɖuɖu nyuitɔ. Nu kawoe Yesu ƒe dziɖuɖu sia awɔ? Yesu gblɔ be: “Le nuwo gbugbɔgawɔ me, ne Amegbetɔvi la bɔbɔ nɔ anyi ɖe eƒe ŋutikɔkɔefiazikpui dzi la, mi ame siwo dze yonyeme hã miabɔbɔ anɔ anyi ɖe fiazikpui wuieve dzi.” (Mateo 19:28) Yesu kple eyomedzelawo ƒe dziɖuɖua ‘agbugbɔ’ nɔnɔme deblibo siwo me atsu kple asi gbãtɔa se vivi le le anyigba dzi hafi va wɔ nu vɔ̃ la aɖo anyi.\nMɔkpɔkpɔ kae Yesu tsɔ ɖo ameƒomea me tɔ susɔeawo ŋkume?\nWowɔ amegbetɔwo be woanɔ agbe le anyigba dzi, gake wowɔ Yesu ya be wòanɔ agbe le dziƒo. (Psalmo 115:16) Eya ta Yesu gblɔ be: “Miawo mietso anyigba; nye ya metso dzi.” (Yohanes 8:23) Yesu do anyigbadzinɔnɔ ƒe mɔkpɔkpɔ wɔnuku aɖe ƒe ŋugbe na ameƒomea. Egblɔ gbe ɖeka be: “Dzidzɔtɔwoe nye ame fafawo, elabena woanyi anyigba la dome.” (Mateo 5:5) Enɔ susu hem yi psalmo si gbɔgbɔ ʋã woŋlɔ la me nya siawo dzi be: “Ame ɖihiãwo anyi anyigba la dome, eye dzi adzɔ wo ɖe ŋutifafa gbogbo la ŋuti. Ame dzɔdzɔewo anyi anyigba la dome, eye woanɔ edzi tegbee.”—Psalmo 37:11, 29.\nEya ta menye “alẽha sue” siwo le dziƒo yi ge la ɖeɖe koe akpɔ agbe mavɔ o. Yesu ƒo nu tso mɔkpɔkpɔ si li na ameƒomea me tɔ miliɔn geɖewo la hã ŋu. Egblɔ be: “Mawu lɔ̃ xexea ale gbegbe be wòtsɔ eƒe Tenuvi la na, bene ame sia ame si ɖenɛ fiana be yexɔ edzi se la nagatsrɔ̃ o, ke boŋ wòakpɔ agbe mavɔ.”—Yohanes 3:16.\nAleke Mawu aɖe ameƒomea tso fukpekpe mee?\nYesu ƒo nu tso ɖeɖekpɔkpɔ tso ameteteɖeanyitsoƒe ƒomevi eve aɖewo me ŋu esi wògblɔ be: “Ʋɔnudɔdrɔ̃ xexe sia ɖo azɔ; azɔ woanya xexe sia dzi ɖula la ɖa.” (Yohanes 12:31) Gbã la, woadrɔ̃ ʋɔnu mawumavɔ̃la siwo hea fukpekpe vɛ la ahatsrɔ̃ wo. Evelia, woaɖe Satana ɖa eye magable amewo azɔ o.\nKe ame siwo nɔ agbe le ŋutinya me, eye woku, evɔ mɔnukpɔkpɔ mesu wo si wosrɔ̃ nu tso Mawu kple Kristo ŋu hexɔ wo dzi se o ya ɖe? Yesu gblɔ na nu vɔ̃ wɔla aɖe si nɔ kukum le exa la be: “Ànɔ Paradiso me kplim.” (Luka 23:43) Mɔnukpɔkpɔ ava su ame sia kple ame miliɔn bubu geɖewo si woava srɔ̃ nu tso Mawu ŋu ne Yesu va fɔ wo ɖe tsitre le paradisonyigba dzi. Esia aʋu mɔ ɖi na wo be woanɔ ame fafa siwo le dzɔdzɔe, siwo akpɔ agbe mavɔ le anyigba dzi la dome.—Dɔwɔwɔwo 24:15.\nKpɔ agbalẽ si nye Nuka Tututue Nye Biblia ƒe Nufiafia?ƒe ta 3 kple 7 lia hena numeɖeɖe bubuwo *\n^ mm. 13 Yehowa Ðasefowoe tae.\n“Ame dzɔdzɔewo anyi anyigba la dome, eye woanɔ edzi tegbee.”—Psalm 37:29


GBE BUBU Amharic Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Danish Dutch Eŋlisi Eʋegbe Ga German Hiligaynon Hungarian Igbo Italian Korean Lithuanian Malagasy Mizo Myanmar Polish Portuguese Quechua (Bolivia) Romanian Sepedi Setswana Silozi Slovak Slovenian Sranantongo Swahili Tsonga Turkish Ukrainian\nAPRIL 16, 2007 ƑE ŊDI MEE. Esi mexatsa ɖokuinye ɖe Norris Hall dziƒoxɔ, si le Virginia Polytechnic Institute and State University, alo Virginia Tech sukua me la, ƒe dzisasrã etɔ̃lia ƒe xɔ aɖe ƒe dzogoe dzi la, megaɖo ŋku ale si gbegbe wòle be míakpɔ ŋudzedze ɖe agbenɔŋkeke xɔasi ɖe sia ɖe si míatso ɖo ŋu la dzi.\nMenɔ nye dɔwɔƒe nɔ dzadzram ɖo be mayi dzisasrã evelia dzi aɖatsɔ nye lɛta. Nufialagã aɖe va bia tso asinye be mayi yeƒe dɔwɔƒe ava trɔ asi le yeƒe kɔmpiuta ŋu na ye. Esi míenɔ gegem ɖe eƒe dɔwɔƒea la, míese tudada si tra ɖe enu ƒe ɖiɖi le dzisasrã evelia dzi. Esi míenya nu si nɔ edzi yim o ta la, míeɖe abla ge ɖe xɔa me, do ʋɔa henɔ nu si adzɔ ɖe mía dzi le miniti ʋɛ siwo nɔ mía ŋgɔ me la lalam dzimaɖeɖitɔe. Mebe ɖe dzogoe aɖe dzi eye meʋu nye dzi me na Yehowa Mawu le gbedodoɖa me hebiae be wòafia mɔm matsɔ anɔ te ɖe nu sia nu si ava la nu.\nEsi míenɔ lalam le afi ma la, meɖo ŋku nane si dzɔ ƒe 15 aɖewoe nye ma la dzi. Menye ʋudzraɖola le ʋudzraɖoƒe aɖe. Nye dɔwɔhati aɖe lé gagbɛ aɖe si me mɔmemi sue aɖe nɔ ɖe asi, tete wòlé dzo vla. Nublanuitɔe la, dzika si tso eƒo na wòtsɔe ƒu gbe ɖe nye mo enumake! Megbɔ dzudzɔ xɔdzoa eye dzoa fiãm baɖabaɖa tso ta gbɔ va se ɖe akɔta heɖo keke lãkusi me ke. Wotsɔ helikɔpta kɔm yi dɔnɔkɔdzi aɖe si kpɔa ame siwo dzo fiã la gbɔ hewɔ atike nam vevie ɣleti etɔ̃ kple afã, eye menɔ ʋiʋlim be matsi agbe. Le atikewɔwɔ nam ɣleti atɔ̃ megbe la, mete ŋu trɔ gbɔ va aƒe me, eye mekpɔ dzidzɔ be megakpɔtɔ le agbe ya teti. Mesrɔ̃e le nudzɔdzɔ ma me be ele be mabu ŋkeke ɖe sia ɖe nu xɔasii. Nudzɔdzɔ sia na nye si nye Ðasefo la megaɖoe kplikpaa wu tsã be mazã nye agbe atsɔ awɔ subɔsubɔdɔ na Yehowa Mawu, ame si na agbe mam.—Psalmo 90:12; Yesaya 43:10.\nAle si afɔkua gblẽ nu le ŋunye la wɔe be nyemegate ŋu wɔa ʋudzadzraɖodɔ azɔ o, eya ta mesrɔ̃ kɔmpiuta ŋu dɔ, eye woxɔm mewɔa dɔ le Virginia Tech sukua me. Ema tae menɔ Norris Hall dziƒoxɔa dzi ŋdi ma ɖo.\nEsi tudadaa nɔ edzi yim la, míenya kura be ame ɖeka pɛ ƒe tudada amewo dziŋɔtɔ kekeake si dzɔ kpɔ le United States ƒe ŋutinya me lae nye ema nɔ edzi yim le dzisasrã si le mía te ko la dzi o. Amewuwua wu enu esime tudalaa ŋutɔ wu eɖokui le ame maɖifɔ 32 wuwu vɔ megbe. Miniti 20 le nudzɔdzɔ siawo katã megbe la, míese kpovitɔwo zɔ to xɔmɔnu va yina. Míedo ɣli yɔ wo, eye wokplɔ mí yi dedienɔƒe.\nNudzɔdzɔ dziŋɔ ma na mekpɔ ale si gbegbe agbea nu va yina kabakaba eye kakaɖedzi aɖeke mele eŋu o la dze sii. (Yakobo 4:14) Aleke gbegbe wòle vevie be míaka ɖe Yehowa Mawu, ame si nye Agbenala la dzi ahanɔ ŋkeke ɖe sia ɖe bum be enye nunana xɔasi tso egbɔe nye esi!—Psalmo 23:4; 91:2.\n[Nɔnɔmetata Tsoƒe si le axa 30]\nAP Photo/The Roanoke Times, Alan Kim


Nyaɖeɖefia 11 | Biblia Le Internet Dzi | Xexe Yeye Gɔmeɖeɖe (1984)\n11 Eye wotsɔ aƒla aɖe si le abe ati legbe aɖe ene la de asi nam esime wògblɔ be: “Tso, eye nàdzidze Mawu ƒe gbedoxɔa ƒe kɔkɔeƒe la kple vɔsamlekpui la kpakple ame siwo dea ta agu le eme la. 2 Ke xɔxɔnu, si le gbedoxɔa ƒe kɔkɔeƒe la godo la, ɖe eya ɖa le eme kura, eye mègadzidzee o, elabena wotsɔe na dukɔwo, eye woatu afɔ du kɔkɔe la dzi ɣleti blaene vɔ eve. 3 Eye mana nye ɖasefo eveawo nata akpanya agblɔ nya ɖi ŋkeke akpe ɖeka alafa eve kple blaade.” 4 Ame siawoe amiti eveawo kple akaɖiti eveawo tsi tsitre ɖi na, eye wole tsitre ɖe anyigba ƒe Aƒetɔ la ŋkume. 5 Eye ne ame aɖe di be yeawɔ nuvevi wo la, dzo dona tso woƒe nu me, eye wòfiãa woƒe futɔwo; eye ne ame aɖe adi be yeawɔ nuvevi wo la, alea kee woawu eya hã. 6 Ŋusẽ le wo si be woatu dziƒo nu, bene tsi nagadza le ŋkeke siwo me wole nya gblɔm ɖi la o, eye ŋusẽ le wo si ɖe tsiwo dzi, be woatrɔ wo woazu ʋu, eye be woahe dɔvɔ̃ ɖe sia ɖe ƒomevi ava anyigba la dzi zi geɖe ale si nu wodi. 7 Eye ne wowu woƒe ɖaseɖiɖi la nu la, lã wɔadã si do tso aʋli me la awɔ aʋa kpli wo, eye wòaɖu wo dzi, eye wòawu wo. 8 Eye woƒe kukuawo anɔ du gã, si woyɔ le gbɔgbɔmegɔmesese nu be Sodom kple Egipte, afi si wohe woƒe Aƒetɔ hã ɖe ati ŋu le la, ƒe mɔdodo gã la dzi. 9 Eye ame ƒomeviwo, towo kple gbegbɔgblɔwo kple dukɔwo, me tɔwo akpɔ woƒe kukuawo ŋkeke etɔ̃ kple afã, eye womeɖe mɔ be woatsɔ woƒe kukuawo amlɔ yɔdo me o. 10 Eye dzi adzɔ anyigba dzi nɔlawo le wo ta, eye woado dzidzɔ na wo ɖokuiwo, eye woaɖo nunana ɖe wo nɔewo, elabena nyagblɔɖila eve siawo wɔ fu ame siwo le anyigba dzi la vevie. 11 Eye le ŋkeke etɔ̃ kple afã la megbe la, agbegbɔgbɔ tso Mawu gbɔ ge ɖe wo me, eye wotso ɖe woƒe afɔwo dzi, eye vɔvɔ̃ gã aɖe ɖo ame siwo nɔ wo kpɔm la. 12 Eye wose gbe gã aɖe tso dziƒo wògblɔ na wo be: “Milia va afii.” Eye wolia yi dziƒo le alilikpo la me, eye woƒe futɔwo kpɔ wo. 13 Eye le gaƒoƒo ma me la, anyigba ʋuʋu ŋutɔ, eye du la ƒe akpa ɖeka le ewo me mu; eye anyigbaʋuʋu la wu ame akpe adre, eye vɔvɔ̃ ɖo ame susɔeawo, eye wotsɔ ŋutikɔkɔe na dziƒo Mawu la. 14 Fuwɔame evelia nu va yi. Kpɔ ɖa! Fuwɔame etɔ̃lia gbɔna kaba. 15 Eye mawudɔla adrelia ku eƒe kpẽ la. Eye gbe gãwo ɖi le dziƒo nɔ gbɔgblɔm be: “Xexea me fiaɖuƒe la trɔ zu mía Aƒetɔ kple eƒe Kristo ƒe fiaɖuƒe, eye aɖu fia tso mavɔ me yi mavɔ me.” 16 Eye ametsitsi blaeve vɔ ene siwo bɔbɔ nɔ anyi ɖe Mawu ŋkume le woƒe fiazikpuiwo dzi la tsyɔ mo anyi, eye wode ta agu na Mawu, 17 nɔ gbɔgblɔm be: “Míeda akpe na wò, Yehowa Mawu, Ŋusẽkatãtɔ, Ame si li, eye wònɔ anyi, elabena èxɔ wò ŋusẽ gã la, eye nèdze fiaɖuɖu gɔme. 18 Gake dukɔwo do dɔmedzoe, eye wò ŋutɔ wò dɔmedzoe ho, eye ɣeyiɣi ɖoɖi la de, be woadrɔ̃ ʋɔnu ame kukuwo, eye be nàxe wò kluvi nyagblɔɖilawo kple ame kɔkɔewo kpakple ame siwo vɔ̃a wò ŋkɔ la, ame tsɛwo kple ame ŋkutawo siaa, ƒe fetu na wo, eye be nàhe gbegblẽ ava ame siwo le anyigba la gblẽm la dzi.” 19 Eye woʋu Mawu ƒe gbedoxɔ ƒe kɔkɔeƒe, si le dziƒo la, eye wokpɔ eƒe nubablaɖaka la le eƒe gbedoxɔ ƒe kɔkɔeƒe la. Eye dzi ke dzo, gbeɖiɖiwo ɖi, dzi ɖe gbe, anyigba ʋuʋu, eye tsikpe gãwo dza.


Nyanyuiawo—Ŋutinya Wonye Loo alo Nyakpakpawoe?\nGbetakpɔxɔ—Tata Si Míesrɔ̃na | May 15, 2000\nGBE BUBU Albanian Arabic Armenian (West) Bengali Bicol Bislama Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Cibemba Croatian Czech Danish Dutch Efik Estonian Eŋlisi Eʋegbe Finnish Franse Ga Georgian German Gujarati Hiligaynon Hindi Hungarian Icelandic Indonesian Italian Japanese Kannada Kinyarwanda Korean Latvian Lithuanian Malagasy Malayalam Marathi Myanmar Norwegian Pangasinan Papiamento (Curaçao) Persian Polish Portuguese Punjabi Rarotongan Romanian Samoan Sepedi Setswana Shona Slovak Slovenian Spanish Sranantongo Swahili Swedish Tagalog Tahitian Tatar Telugu Thai Tshiluba Turkish Twi Ukrainian Urdu Vietnamese Zulu\nLE XEXEAME godoo la, ŋutinya si wogblɔna le Yesu Nazaretetɔ la—ɖekakpui si trɔ ameƒomea ƒe ŋutinya—ŋu nye amewo ƒe agbenɔnɔ ƒe akpa aɖe. Ezu nusiwo amewo srɔ̃na le suku kple teƒe bubuwo. Ame geɖe bua Nyanyuiawo be nyateƒenya kple lododo siwo sɔ na ɣeyiɣi ɖesiaɖe la le wo me, abe ‘Miaƒe Ẽ nanye ẽ, eye o, nanye o’ ene. (Mateo 5:37) Le nyateƒe me dziwòlawo ɖanye Kristotɔwo loo alo womenyee o, anye be Nyanyuiawo me nuŋlɔɖi aɖewo dzie wonɔ te ɖo fia nanewo wò.\nLe Kristo yomedzela ɖianukware miliɔn geɖe gome la, Nyanyuiawo mee ŋutsu si ta wolɔ̃ be yewoakpe fu ahaku ɖo la ƒe ŋutinya le. Azɔ hã Nyanyuiawo mee wokpɔa dzideƒo, dzidodo, xɔse, kple mɔkpɔkpɔ tsonɛ. Ekema ɖe màlɔ̃ ɖe edzi be ebia kpeɖodzi siwo ŋu ɖikeke aɖeke mele o hafi woabu nuŋlɔɖi siawo be wonye nyakpakpa dzro aɖewo ko oa? Ne èbu ŋusẽ si gbegbe Nyanyuiawo me nuŋlɔɖiwo kpɔ ɖe amegbetɔ ƒe tamesusu kple agbenɔnɔ dzi ŋu hafi ame aɖe ava nɔ ɖikenyawo gblɔm ɖe woƒe nyateƒenyenye ŋu la, ɖe màbia be wòana kpeɖodzi vavã ye oa?\nMíekpe wò be nàna míadzro Nyanyuiawo ŋu biabia geɖe siwo na wobua tame la me. Wò ŋutɔ kpɔ nusi Nyanyuiawo srɔ̃la aɖewo susu le biabia siawo ŋu, togbɔ be wo dometɔ aɖewo megblɔ be yewonye Kristotɔwo o hã. Ekema àte ŋu anɔ te ɖe nusiwo nènya dzi aƒo nya ta.\nBIABIA SIWO ME MÍADZRO\n◆ Ðe wokpa Nyanyuiawo me nyawo aɖaŋutɔea?\nRobert Funk, si to Yesu Ŋuti Numedzrokpekpea vɛ gblɔ be: “Mateo, Marko, Luka kple Yohanes ‘ƒo nu tso Mesia la ŋu’ kple susu be wòasɔ ɖe Kristotɔwo ƒe nufiafia siwo woto vɛ le Yesu ƒe ku megbe nu.” Gake esime wonɔ Nyanyuiawo ŋlɔm la, amesiwo se Yesu ƒe nyagbɔgblɔwo, kpɔ nusiwo wòwɔ teƒe, eye wokpɔe le eƒe tsitretsitsi megbe la kpɔtɔ nɔ agbe. Wometsɔ nya aɖeke ɖe Nyanyuiawo ŋlɔlawo ŋu be wole alakpa dam o.\nBu Kristo ƒe ku kple tsitretsitsi ŋu kpɔ. Menye Nyanyuiawo me koe Yesu ƒe ku kple tsitretsitsi ŋuti nuŋlɔɖi si dzi woate ŋu aka ɖo la le o ke ele apostolo Paulo ƒe lɛta gbãtɔ si wòŋlɔ ɖo ɖe Kristotɔ siwo nɔ Korinto siwo dzi amewo da asi ɖo la hã me. Eŋlɔ be: “Nusi nye hã mexɔ la, metsɔ de asi na mi gbãgbiagbã bena, Kristo ku le mía nuvɔ̃ ŋuti le ŋɔŋlɔ la nu, eye bena woɖii, eye bena wogafɔe ɖe tsitre tso ame kukuwo dome le ŋkeke etɔ̃agbe le ŋɔŋlɔ la nu, eye bena eɖe eɖokui fia Kefa, emegbe la ame wuieve la. Eya megbe la eɖe eɖokui fia nɔvi, siwo wu ame alafa atɔ̃ la zi ɖeka, amesiwo dome geɖeawo le agbe vaseɖe fifi, ke ame aɖewo hã dɔ alɔ̃. Emegbe la eɖe eɖokui fia Yakobo, emegbe la apostolowo katã. Wo katã megbe la eɖe eɖokui fia nye hã abe fu gegee ene.” (Korintotɔwo I, 15:3-8) Yesu ƒe agbenɔnɔ ŋutinya vavãwo nɔ ɖaseɖila siawo si.\nNya siwo egbegbe ɖikelawo gblɔ be wokpa la ƒe ɖeke medze le Kristotɔwo ƒe Hela Ŋɔŋlɔawo me o. Ke boŋ ƒe alafa evelia M.Ŋ. me ƒe nuŋlɔɖiwo mee wodze le. Eyata ɣeyiɣi si megbedede tso Kristotɔnyenye vavãtɔ gbɔ nɔ mo dom ɖa le ƒuƒoƒo siwo ɖe aga tso apostoloawo ƒe ha la gbɔ mee woto Kristo ŋuti nyakpakpa siwo mele Ŋɔŋlɔawo me o vɛ.—Dɔwɔwɔwo 20:28-30.\n◆ Ðe Nyanyuiawo nye xotutuwoa?\nEsesẽ na agbalẽŋlɔla kple ɖikela C. S. Lewis be wòaxɔ ase be Nyanyuiawo nye xotutu dzro aɖewo ko. Eŋlɔ be: “Esi menye ŋutinyaŋlɔla ta la, meka ɖe edzi kokoko be aleke ke Nyanyuiawo le o, womenye xotutuwo o. Womede atsiã wo me nenema gbegbe be woanye xotutuwo o. . . . Míenya nu tso Yesu ƒe agbenɔnɔ ƒe akpa gãtɔ ŋu o, eye ame aɖeke makpa xotunyawo ana wòanɔ nenema o.” Enya se hã be togbɔ be ŋutinyaŋlɔla H. G. Wells megblɔ be yenye Kristotɔ o hã la, egblɔ be: “[Nyanyuiŋlɔla] eneawo katã ƒe nu sɔ le amenyenye ɖeka ɖɔɖɔ na mí me; wona . . . kpeɖodzia dze ƒã be nudzɔdzɔ ŋutɔŋutɔe.”\nDe ŋugble le ɣeyiɣi si me Yesu si wofɔ ɖe tsitre ɖe eɖokui fia eƒe nusrɔ̃lawo ŋu kpɔ. Anye ne xotunya kpala bibi ana Yesu ƒe tɔtrɔgbɔ nawɔ nuku, agblɔ be eva ƒo nuƒo wɔdɔɖeamedzi aɖe, alo aɖɔe be enye bubume si woɖo atsyɔ̃ geɖe na. Ðe eteƒe la, ɖeko Nyanyuiawo ŋlɔlawo gblɔ be eva tsi tre ɖe eƒe nusrɔ̃lawo ŋkume. Ena woka asi eŋu, eye wòbia wo be: “Ðeviwo lee, lã mele mia si o mahã?” (Yohanes 21:5) Agbalẽnyala Gregg Easterbrook ƒo nya ta be: “Nya suesue siawo ƒomevie ɖee fia be wonye ŋutinya vavãwo, ke menye nyakpakpa o.”\nNutsotso be Nyanyuiawo nye xotutuwo tsi tre hã ɖe rabiwo ƒe nufiafia mɔnu kpaɖi si nɔ anyi le ɣeyiɣi si me wonɔ Nyanyuiawo ŋlɔm la ŋu. Mɔnu ma bia be woasrɔ̃ nu alé ɖe tame kokoko—enye mɔnu aɖe si me wogbugbɔ gblɔa nya ɖeka enuenu le be wòatsi susu me na ame. Esia awɔe be woaŋlɔ Yesu ƒe nyagbɔgblɔwo kple nuwɔnawo ŋu nya ɖi pɛpɛpɛ beléletɔe tsɔ wu be woaɖe ami ɖe nyaawo.\n◆ Ne xotutuwoe Nyanyuiawo nye la, ɖe wòanya wɔ be woaƒo wo nu ƒu le Yesu ƒe ku megbe kaba nenema?\nLe kpeɖodzi siwo li nu la, ƒe 41 kple 98 M.Ŋ. domee woŋlɔ Nyanyuiawo. Ƒe 33 M.Ŋ. mee Yesu ku. Esia fia be ɣeyiɣi kpui aɖe ŋutɔ le eƒe subɔsubɔdɔa nuwuwu megbee woƒo eƒe agbemeŋutinyawo nu ƒu. Esia nye kplamatsedonu aɖe na nya si gblɔm wole be Nyanyuiawo me ŋutinyawo nye xotutu dzrowo ko. Exɔa ɣeyiɣi hafi xotutuwo va xɔa ŋkɔ. Kpɔɖeŋu aɖewoe nye Iliad kple Odyssey si blema Hela-hakpanyaŋlɔla Homer ŋlɔ. Ame aɖewo xɔe se be xotutu legbe eve mawo xɔ ƒe alafa geɖe hafi va xɔ ŋkɔ heli ke. Ke Nyanyuiawo ya ɖe?\nŊutinyaŋlɔla Will Durant ŋlɔ le eƒe agbalẽ si nye Caesar and Christ me be: “Be ame tsɛ ʋɛ aɖewo ko . . . nakpa ame aɖe si ƒe amenyenye kpɔa ŋusẽ ɖe ame dzi henyoa ame ŋu nenema gbegbe ŋuti nya, akpa agbenɔnɔ ŋuti se si de ŋgɔ nenema gbegbe kple amegbetɔwo ƒe nɔviwɔwɔ ŋuti nukpɔsusu si ʋãa ame nenema gbegbe ŋu nya la, ke anye nukunu si dzi xɔxɔ se asesẽ kura wu esiwo woŋlɔ ɖe Nyanyuiawo me. Le ƒe alafa eve ƒe Ðikeke Deŋgɔ megbe la, gɔmesese deto kpɔtɔ le agbalẽ siwo ƒo nu tso Kristo ƒe agbenɔnɔ, nɔnɔme, kple nufiafia ŋu la ŋuti, eye wònye nusi léa dzi na ame wu ɖesiaɖe le Ɣetoɖoƒetɔwo ƒe ŋutinya me.”\n◆ Ðe wova trɔ asi le Nyanyuiawo me nyawo ŋu emegbe bene woasɔ ɖe Kristo-ha gbãtɔa ƒe nudidiwo nua?\nÐikela aɖewo gblɔna be Kristo-ha gbãtɔa ƒe ɖoɖowo wɔe be Nyanyuiawo ŋlɔlawo va trɔ asi le Yesu ƒe ŋutinya ŋu alo tsɔ ɖe kpee. Gake ŋkuléle ɖe Nyanyuiawo ŋu tututu ɖee fia be asi fafa ɖe nu me aɖeke meyi edzi nenema o. Ne ɖe ƒe alafa gbãtɔa me Kristotɔwo ƒe amefuflu wɔe be wova trɔ asi le Yesu ƒe ŋutinya siwo le Nyanyuigbalẽawo me ŋu la, nukatae nya madeamedzi siwo ku ɖe Yudatɔwo kple Trɔ̃subɔdukɔwo me tɔwo ŋu la gakpɔtɔ dze le nuŋlɔɖia me?\nKpɔɖeŋu ɖeka dze le Mateo 6:5-7, afisi Yesu gblɔ le be: “Eye ne miele gbe dom ɖa la, miganɔ abe alakpatɔwo ene o; elabena wolɔ̃a gbedodoɖa le tsitrenu le ƒuƒoƒewo kple ablɔwo ƒe dzogoewo dzi, bena amewo nakpɔ yewo. Vavã mele egblɔm na mi bena: Woxɔ woƒe fetu yi xoxo.” Edze ƒã be nya sia nye fɔbubu Yuda-subɔsubɔhakplɔlawo. Yesu gblɔ yi edzi be: “Ne miele gbe dom ɖa la, migagblɔ nyatsinyatsi abe [Trɔ̃subɔlawo] ene o; elabena wobu xa bena, le yewoƒe nya geɖe gbɔgblɔ ŋuti la woaɖo to yewo.” Manye xɔsetɔ yeyewo dim Nyanyuiawo ŋlɔlawo nɔ esi woŋlɔ Yesu ƒe nyawo alea o. Nya siwo Yesu Kristo gblɔ tututu ko wònye ŋlɔm wonɔ.\nGabu nuŋlɔɖi si le Nyanyuiawo me ku ɖe nyɔnu siwo yi Yesu ƒe kpetoa gbɔ eye wokpɔ be etsi ƒuƒlu hã ŋu kpɔ. (Marko 16:1-8) Le Gregg Easterbrook ƒe nya nu la, “le blema Titina Ɣedzeƒetɔwo ƒe hadomegbenɔnɔ me la, wobua nyɔnuwo ƒe ɖaseɖiɖi be medze be woaka ɖe edzi kura koŋ o: le kpɔɖeŋu me, ŋutsu eve ƒe ɖaseɖiɖi sɔ gbɔ woatsɔ abu fɔ nyɔnu be ewɔ ahasi, evɔ womate ŋu atsɔ nyɔnu aɖeke ƒe ɖaseɖiɖi abu fɔ ŋutsu o.” Le nyateƒe me la, Yesu ŋutɔ ƒe nusrɔ̃lawo mexɔ nyɔnuawo dzi se o! (Luka 24:11) Eyata mate ŋu anɔ eme kura be ɖe woɖoe koŋ kpa ŋutinya ma o.\nAlesi lododowo mele nusrɔ̃lawo ƒe lɛtawo kple Dɔwɔwɔwo ƒe agbalẽa me o nye kpeɖodzi sẽŋu si fia be menye Kristotɔ gbãtɔawoe tsɔ esiwo le Nyanyuiawo me tra ɖe eme o ke Yesu ŋutɔe gblɔ wo. Gakpe ɖe eŋu la, Nyanyuiawo tsɔtsɔ sɔ kple nusrɔ̃laawo ƒe lɛtawo nyuie ɖee fia be menye ɖe wotrɔ asi le Paulo alo Hela Ŋɔŋlɔawo ŋlɔlawo ƒe nyawo ŋu hegblɔ be Yesue gblɔ wo o. Ne Kristotɔ gbãtɔawoe wɔ nusia tɔgbe la, ke ele be míakpɔ mɔ be lɛtaawo me nya siawo ƒe ɖewo ya teti nanɔ Nyanyuiawo me. Esi míate ŋu akpɔ ɖeke le wo me o ta la, míate ŋu aƒo nya ta wòasɔ be Nyanyuiawo me nyawo nye Yesu ƒe nyawo ŋutɔŋutɔ eye kakaɖedzi le wo ŋu.\n◆ Ke Nyanyuiawo me nya siwo dze abe ɖe wotsi tre ɖe wo nɔewo ŋu ene ya ɖe?\nƔeyiɣi didi aɖee nye sia si ɖikelawo hea nya be Nyanyuiawo yɔ fũ kple nya siwo tsi tre ɖe wo nɔewo ŋu. Ŋutinyaŋlɔla Durant ɖoe be yeadzro Nyanyuiawo me nuŋlɔɖiwo me akpaɖekedzimademadetɔe—akpɔ ɖa be wonye ŋutinya vavãwo hã. Togbɔ be egblɔ be edze abe nanewo tsi tre ɖe wo nɔewo ŋu ene hã la, eƒo nya ta be: “Nya suesue [maɖinya] aɖewo koe tsi tre ɖe wo nɔewo ŋu, menye gɔmesesea o; nyanyuigbalẽ siwo gblɔ ŋutinya ɖeka ƒomevi la wɔ ɖeka le nya veviwo gome wòɖe dzesi ŋutɔ, ale be alesi woɖɔ Kristo la to mɔ ɖeka.”\nWote ŋu kpɔa ta na Nyanyuiawo me nya siwo dze abe ɖe wotsi tre ɖe wo nɔewo ŋu ene la bɔbɔe. Le kpɔɖeŋu me: Mateo 8:5 gblɔ be “aʋafia aɖe va [Yesu gbɔ] le kuku ɖem nɛ” be wòayɔ dɔ yeƒe subɔvi. Míexlẽ le Luka 7:3 be aʋafia la “[dɔ] Yudatɔwo ƒe amegãwo ɖo ɖe [Yesu gbɔ] ɖe kuku nɛ bena, wòava ɖe eƒe dɔla.” Aʋafia lae dɔ amegãawo be woaƒo nu ɖe ye nu. Esi ŋutsua tsɔ eƒe biabiaa to amegãawo dzi be woaƒo nu ɖe ye nu tae Mateo gblɔ be aʋafia la ŋutɔe ɖe kuku na Yesu ɖo. Esia nye kpɔɖeŋu ɖeka si fia be woate ŋu akpɔ ta na nya siwo wogblɔna be wonye Nyanyuiawo me nya siwo tsi tre wo nɔewo ŋu.\nKe nya siwo ɖikela siwo kua nu me vivivo gblɔna be Nyanyuiawo me nyawo meɖo dzidzenua gbɔ anye ŋutinya vavã o hã ɖe? Durant yi edzi be: “Le dzonɔameme si gbegbe Ðikela Deŋgɔwo tsɔ ɖe woƒe numekukuwo ŋu nu la, dzidzenu siwo wotsɔ do Nubabla Yeyea me gbalẽwo ƒe nyateƒenyenye kpɔ nu sẽ ale gbegbe be ne woazãe ɖe blema bubume alafa ɖeka aɖewo—abe Hammurabi, Dawid, Socrates ene—ŋu la, xotutu me me aɖewo koe woazu. Togbɔ be nazãbubu aɖewo kple mawusubɔsubɔ me nukpɔsusu aɖewo nɔ nyanyuiawo ŋlɔlawo si hã la, woŋlɔ nudzɔdzɔ aɖewo ɖi si dzi nyakpala dzro aɖewo atsyɔ nui—esiwo nye nɔƒe kɔkɔ nɔnɔ le Fiaɖuƒea me ŋuti hoʋiʋli si nɔ apostoloawo dome, woƒe sisi esime wolé Yesu, Petro ƒe nusesẽ . . . Amesiwo axlẽ nuŋlɔɖi siawo ƒe ɖeke make ɖi wo ŋlɔlawo ƒe nyateƒetoto o.”\n◆ Ðe egbegbe Kristotɔnyenye le Yesu si ƒe nya wogblɔ le Nyanyuiawo me srɔ̃ma?\nYesu Ŋuti Numedzrokpekpea wɔlawo gblɔ be ‘sɔlemehawo ƒe aɖaŋuɖotakpekpewo ƒe nyagbɔgblɔwo mekpɔ ŋusẽ ɖe numekuku si wɔm yewole le Nyanyuiawo ŋu dzi o.’ Gake ŋutinyaŋlɔla Wells de dzesii be vovototo gã aɖe le Yesu ƒe nufiafia siwo woŋlɔ ɖe Nyanyuiawo me kple Kristodukɔa tɔ dome. Eŋlɔ be: “Kpeɖodzi aɖeke meli si fia be Yesu ƒe apostoloawo se naneke tso Mawuɖekaetɔ̃a ŋu kpɔ o—womesee tso eya ŋutɔ nu gɔ̃ hã kpɔ o. . . . Eye [Yesu] megblɔ nya aɖeke tso dadaa, Maria, subɔsubɔ ŋu, abe Isis, si nye dziƒo Fianyɔnu, subɔsubɔ ene o. Eƒo asa na nusianu si ɖi [Kristodukɔa] ƒe subɔsubɔ kple nuwɔna.” Eyata ame aɖeke mate ŋu anɔ te ɖe Kristodukɔa ƒe nufiafiawo dzi atso nya me le Nyanyuiawo ƒe nyonyome ŋu o.\nALEKE NYE WÒ NYATAƑOƑO?\nEsi nède ŋugble le nya siwo míegblɔ va yi ŋu vɔ la, nukae nye wò susu? Ðe kpeɖodzi vavã si me kɔ li si fia be Nyanyuiawo nye nyakpakpa dzro aɖewo koa? Ame geɖe kpɔe be kpekpeme mele nya siwo wobia kple ɖikenya siwo wohe ɖe Nyanyuiawo ƒe nyateƒenyenye ŋu la ŋuti o eye gɔmesese mele wo ŋu o. Be nàƒo nya ta na ɖokuiwò la, ele be nàkɔ susu me axlẽ Nyanyuiawo. (Dɔwɔwɔwo 17:11) Ne ède ŋugble le alesi Nyanyuiawo tsɔ anukwareɖiɖi ƒo nu tso Yesu ƒe amenyenye ŋu wòto mɔ ɖeka hesɔ pɛpɛpɛ ŋu la, àkpɔe be nuŋlɔɖi siawo menye gli aɖewo ko wofɔ kpe o. *\nNe ègbɔ dzi ɖi dzro Biblia me eye nètsɔ eƒe aɖaŋuɖoɖowo wɔ dɔe la, àkpɔ alesi wòatrɔ wò agbenɔnɔ wòanyo ɖe edzii. (Yohanes 6:68) Aleae wòle vevietɔ le Yesu ƒe nya siwo woŋlɔ ɖe Nyanyuiawo me gome. Gakpe ɖe eŋu la, àte ŋu asrɔ̃ nu tso etsɔme wɔnuku si le ŋgɔ na ameƒomea me tɔ toɖolawo la ŋu le eme.—Yohanes 3:16; 17:3, 17.\n^ mm. 29 Kpɔ agbalẽ si nye The Bible—God’s Word or Man’s? ƒe ta 5 vaseɖe 7 kple agbalẽ gbadza si nye Agbalẽ si Nyo na Amesiame. Watchtower Bible and Tract Society of New York, Inc. ye ta evea siaa.\nNyatakaka Vavã ƒe Kpeɖodzi\nƑE AÐEWOE nye si va yi la, Australiatɔ agbalẽŋlɔla aɖe si kea ɖi Biblia tsã ʋu nya me be: “Zi gbãtɔ le nye agbe me la, mewɔ nu gbãtɔ si wòle be nyadzɔdzɔŋlɔla nawɔ: megbugbɔ to nye nyawo me. . . . Nye mo wɔ yaa, elabena nusi xlẽm menɔ [le Nyanyuiawo me nuŋlɔɖiwo me] menye xotutu o eye menye ɖe wolé ŋku ɖe dzɔdzɔme ŋu ko hekpa nyaawo o. Nusi dzɔ tae woka. Nuŋlɔɖiawo nye nu wɔnuku siwo dzɔ amewo kpɔ kple esiwo wose heŋlɔ . . . Dzesi aɖe nɔa nyatakaka ŋu, eye dzesi ma dze le Nyanyuiawo ŋu.”\nNenema ke E. M. Blaiklock, si nye blemaŋutinyafialagã le Auckland Yunivɛsiti te tɔ ɖe edzi be: “Meƒu asi akɔ be menye ŋutinyafiala. Ŋutinyawo dzie menɔa te ɖo fiaa Blemaŋutinyawo. Eye magblɔ kple kakaɖedzi be kpeɖodziwo li na nusiwo ɖo kpe Kristo ƒe agbenɔnɔ, eƒe ku, kple tsitretsitsi dzi wu nusiwo ɖo kpe blemaŋutinyawo dzi.”\n[Anyigbata/Nɔnɔmetata siwo axa 8]\n“Kpeɖodziwo li na nusiwo ɖo kpe kple tsitretsitsi dzi wu nusiwo Kristo ƒe agbenɔnɔ, eƒe ku, ɖo kpe blemaŋutinyawo dzi.”—NUFIALAGÃ E. M. BLAIKLOCK\nAnyigba ƒe nɔnɔmetata si le megbe ɖaa: Anyigba ƒe nɔnɔmetata si nye Pictorial Archive (Near Eastern History) Est. kple Survey of Israel tɔ mee míeɖee tsoe.\nƉoe Ɖe Amewo Ɖoe Ɖe Amewo Nyanyuiawo—Ŋutinya Wonye Loo alo Nyakpakpawoe?\nw00 5/15 axa 5-9\nNyanyuiawo—Wogale Glãkahehea Dzi\nÐo To Mawu Ƒe Nyagblɔɖinya Na Míaƒe Ŋkekea\nXɔ Mawu Ƒe Nyagblɔɖinya La Dzi se!\n“Dzɔ Wò Dzi Ŋu”\nAmiti Tseku le Mawu ƒe Aƒe Me\nXɔse Tutuɖo to Biblia Sɔsrɔ̃ me le India\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA May 15, 2000\nƉoe Ɖe Amewo Ɖoe Ɖe Amewo GBETAKPƆXƆ—TATA SI MÍESRƆ̃NA May 15, 2000\nGBETAKPƆXƆ—TATA SI MÍESRƆ̃NA May 15, 2000


1 Samuel 20 | Biblia Le Internet Dzi | Xexe Yeye Gɔmeɖeɖe\nYonatan ƒe nuteƒewɔwɔ na David (1-42)\n20 Eye David si tso Nayot le Rama va Yonatan gbɔ hebiae be: “Nu kae mewɔ?+ Vo kae meda, eye nu vɔ̃ kae mewɔ ɖe fofowò ŋu, hafi wòle didim be yeaɖe nye agbe* ɖa?” 2 Yonatan ɖo eŋu nɛ be: “Nede megbe xaa!+ Mèle kuku ge o. Kpɔ ɖa! Fofonye mawɔ nu gã alo nu sue aɖeke, ne megblɔe nam o. Nu ka ŋuti fofonye aɣla nu sia ɖem? Nu sia madzɔ o.” 3 Ke David gaka atam gblɔ be: “Fofowò nyae nyuie be, mèlɔ̃a nu le gbɔnye o,+ eya ta agblɔ be: ‘Mele be Yonatan nanya naneke tso eŋu ne wòavee o.’ Ke zi ale si Yehowa le agbe, eye wò hã èle agbe la,* nye kple ku dome megadidi o!”+ 4 Yonatan gagblɔ na David be: “Nu sia nu si nàgblɔ* la, mawɔe na wò.” 5 Eye David gblɔ na Yonatan be: “Kpɔ ɖa! Etsɔe nye dzinu yeye,+ eye wòle nam godoo be mabɔbɔ nɔ anyi aɖu nu kple fia la; do mɔm madzo aɖaɣla ɖokuinye ɖe gbe me, va se ɖe ŋkeke etɔ̃lia ƒe fiẽ. 6 Ne fofowò de dzesii be nyemeli o la, ekema gblɔ be: ‘David bia mɔ le gbɔnye be yeaƒu du ayi yewo de Betlehem,+ elabena ƒome blibo la le ƒevɔ sa ge le afi ma.’+ 7 Ne egblɔ be: ‘Enyo!’ la, ekema wò dɔla ŋu fa. Ke ne edo dziku la, ekema nyae be eɖo tame vɔ̃ ɖe ŋunye. 8 Eya ta ve wò dɔla nu,+ elabena wò kple wò dɔla mieɖo Yehowa ƒe nubabla me.+ Ke ne meda vo la,+ ekema wò ŋutɔ wum. Nu ka ŋuti nàkplɔm ayi na fofowò?” 9 Yonatan ɖo eŋu nɛ be: “Nede megbe xaa be mawɔ nu ma tɔgbi ɖe ŋuwò! Ne menyae be fofonye ɖo tame vɔ̃ ɖe ŋuwò la, ɖe nyemagblɔe na wò oa?”+ 10 Eye David bia Yonatan be: “Ne fofowò da gbe ɖe gbɔwò ɖe, ame kae agblɔe nam?” 11 Yonatan gblɔ na David be: “Wò ya va míayi gbe me.” Ale wo kple eve la woyi gbe me. 12 Eye Yonatan gblɔ na David be: “Yehowa, Israel ƒe Mawu la, nanye ɖasefo, be etsɔ ɣealewoɣi, alo ŋkeke etɔ̃a gbe la, mate fofonye ƒe nu me ase. Ne susu nyui le esi ɖe David ŋu la, ekema ɖe nyemadɔ ame ɖe wò woava gblɔe na wò oa? 13 Ke ne fofonye di be yeawɔ vɔ̃ wò, gake nyemeva gblɔe na wò o hedo mɔ wò le ŋutifafa me o la, ekema Yehowa nefia Yonatan, eye wòagafiae ɖe edzi. Yehowa nenɔ kpli wò+ abe ale si wònɔ kple fofonye ene.+ 14 Eye ne megale agbe la, ɖe màɖe Yehowa ƒe amenuveve afiam, eye ne meku hã màɖee afiam oa?+ 15 Eye wò amenuveve la nu megatso le aƒenye me o tegbee,+ ne Yehowa ɖe David ƒe futɔwo katã ɖa le anyigba dzi gɔ̃ hã.” 16 Eya ta Yonatan bla nu kple David ƒe aƒe gblɔ be, “Yehowa abia akɔnta tso David ƒe futɔwo si.” 17 Ale Yonatan gana David ka atam nɛ ɖe lɔlɔ̃ si wòtsɔ lɔ̃e la dzi, elabena elɔ̃e abe ale si wòlɔ̃ eya ŋutɔ ɖokui ene.*+ 18 Eye Yonatan gblɔ nɛ be: “Etsɔe nye dzinu yeye,+ eye woade dzesii be mèli o, elabena wò zikpui atsi ƒuƒlu. 19 Woagade dzesi wò anyimanɔmanɔ la wu le ŋkeke etɔ̃a gbe, eya ta yi afi si nèbe ɖo tsã* la, eye nànɔ kpe sia xa. 20 Mada aŋutrɔ etɔ̃ ɖo ɖe kpea xa, abe nanee medzidze da ene. 21 Ne medɔ subɔvi aɖe ɖa la, magblɔ be: ‘Yi ɖadi aŋutrɔawo.’ Ne megblɔ na subɔvia be: ‘Kpɔ ɖa! Aŋutrɔawo le axawò afii, fɔ wo’ la, ekema va, elabena zi ale si Yehowa le agbe la, efia be ŋuwò fa, vɔ̃ aɖeke madzɔ ɖe dziwò o. 22 Ke ne megblɔ na ɖekakpui la be: ‘Kpɔ ɖa! Aŋutrɔawo le ŋgɔwò ɖaa’ la, ekema dzo, elabena Yehowa do mɔ wò. 23 Ke nya siwo nye kpli wò míegblɔ+ la, Yehowa nenɔ nye kpli wò dome tegbee.”+ 24 Eye David ɣla eɖokui ɖe gbea me. Esi dzinu yeye ɖo la, fia la bɔbɔ nɔ eƒe zikpui dzi be yeaɖu nu.+ 25 Fia la bɔbɔ nɔ teƒe si wònɔna edziedzi le glia ŋu. Yonatan dze ŋgɔe, eye Abner+ bɔbɔ nɔ Saul xa, ke David ƒe nɔƒe ya tsi ƒuƒlu. 26 Saul megblɔ nya aɖeke gbe ma gbe o, elabena ebu be: ‘Nanee dzɔ, ale be eŋu mekɔ o.+ Ɛ̃, anye eŋutie mekɔ o.’ 27 Eye le ŋkeke evea gbe, si nye ŋkeke si kplɔ dzinu yeyea ɖo dzi la, David ƒe nɔƒe la gatsi ƒuƒlu kokoko. Eye Saul bia via Yonatan be: “Nu ka tae Isai+ vi la meva nua ɖuƒe etsɔ kple egbe siaa o?” 28 Yonatan ɖo eŋu na Saul be: “David ɖe kuku nam be maɖe mɔ na ye yeayi Betlehem.+ 29 Eye wògblɔ be: ‘Meɖe kuku, na mayi, elabena míaƒe ƒomea le vɔ sa ge le dua me, eye nɔvinyee ɖo du ɖem. Eya ta ne ève nunye la, ekema meɖe kuku, na maƒu du ayi aɖakpɔ nɔvinyewo ɖa.’ Esia tae meva fia ƒe kplɔ̃ ŋu o ɖo.” 30 Ale Saul do dɔmedzoe ɖe Yonatan ŋu vevie gblɔ nɛ be: “Wò nyɔnu dzeaglã ƒe vi, menyae nyuie be, ètia Isai vi la be nàtsɔ ado ŋukpe ɖokuiwò, eye nàdo ŋukpe dawò.* 31 Elabena ŋkeke ale si Isai vi la le agbe le anyigba dzi la, wò ŋutɔ kple wò fianyenye la miali ke o.+ Eya ta dɔ, ne woaɖakplɔe vɛ nam, elabena edze na ku.”*+ 32 Ke Yonatan bia fofoa Saul be: “Nu ka tae woawui ɖo?+ Nu kae wòwɔ?” 33 Enumake Saul da akplɔ be yeatɔe,+ eye Yonatan dze sii be ye fofo ɖoe kplikpaa be yeawu David.+ 34 Enumake dzi ku Yonatan vevie wòtso le kplɔ̃a ŋu, eye meɖu abolo le dzinu yeye ƒe ŋkeke evelia dzi o, elabena David ƒe nya la te ɖe edzi,+ eye eya ŋutɔ fofoa do ŋukpee. 35 Esi ŋu ke la, Yonatan dze mɔ yi gbe me le teƒe si eya kple David woɖo ɖi be yewoakpe le, eye ɖekakpui dzaa aɖe si nye eƒe subɔvi la nɔ eŋu.+ 36 Eye wògblɔ na eƒe subɔvi la be: “Meɖe kuku, ƒu du yi ɖadi aŋutrɔ siwo da ge mala.” Subɔvi la ƒu du yi, eye Yonatan da aŋutrɔ la to eta. 37 Esi subɔvia ɖo afi si aŋutrɔ si Yonatan da la dze la, Yonatan do ɣli ɖe subɔvi la yome gblɔ be: “Alo menye aŋutrɔ lae nye ema ɖaa le ŋgɔwò oa?” 38 Eye Yonatan gado ɣli ake ɖe subɔvia yome be: “Ðe abla! Netsɔ! Mègatɔ o!” Eye Yonatan ƒe subɔvi la yi ɖafɔ aŋutrɔawo heva eƒe aƒetɔ gbɔ. 39 Ke subɔvia menya nu si le edzi yim o; negbe Yonatan kple David koe nya. 40 Emegbe Yonatan tsɔ eƒe aʋawɔnuawo na eƒe subɔvi la gblɔ nɛ be: “Tsɔ wo yi dua me.” 41 Esi subɔvia dzo la, David do go tso afi ma lɔƒo, le anyiehe gome. Eye wòdze klo tsyɔ mo anyi zi etɔ̃, eye wogbugbɔ nu na wo nɔewo hefa avi ɖe wo nɔewo dzi, ke David ƒe avifafa nu sẽ wu. 42 Eye Yonatan gblɔ na David be: “Heyi le ŋutifafa me, elabena mí ame evea míeka atam+ le Yehowa ƒe ŋkɔ me be: ‘Yehowa nenɔ nye kpli wò dome, eye wòanɔ nye dzidzimeviwo kple wò dzidzimeviwo dome tegbee.’”+ Ale David tso dze mɔ, eye Yonatan hã yi dua me.\n^ Alo, “wò luʋɔ le agbe la.”\n^ Alo, “wò luʋɔ agblɔ.”\n^ Alo, “eya ŋutɔ ƒe luʋɔ ene.”\n^ Egɔmeɖeɖe tẽe, “nèbe ɖo le gbe dzro gbe.”\n^ Egɔmeɖeɖe tẽe, “nàdo ŋukpe dawò ƒe ama.”\n^ Egɔmeɖeɖe tẽe, “ku ƒe vie wònye.”


Mawu Ƒe Ʋɔnudɔdrɔ̃wo—Ðe Wofia Be Eƒe Tame Sẽa?\nGBE BUBU Afrikaans Albanian Amharic Arabic Armenian Armenian (West) Aymara Bicol Bislama Bulgarian Catalan Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Croatian Czech Dangme Danish Dutch Efik Estonian Eŋlisi Eʋegbe Finnish Franse Ga Garifuna Georgian German Greek Guarani Haitian Creole Hebrew Hiligaynon Hungarian Icelandic Igbo Iloko Indonesian Italian Japanese Kikongo Kikuyu Kinyarwanda Kirghiz Kisonge Kongo Korean Lingala Lithuanian Luo Malagasy Maya Mazatec (Huautla) Mixe Mizo Moore Myanmar Nahuatl (Northern Puebla) Ngabere Norwegian Nzema Oromo Ossetian Papiamento (Curaçao) Polish Portuguese Punjabi Quechua (Bolivia) Rarotongan Romanian Russian Samoan Sango Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Sranantongo Swahili Swedish Tagalog Tahitian Tatar Telugu Tetun Dili Thai Tigrinya Tsonga Turkish Twi Ukrainian Uruund Vietnamese Wayuunaiki Xhosa Yoruba Zulu\nBE MÍAÐO nya sia ŋu la, na míadzro Biblia me nuŋlɔɖi eve siwo ku ɖe ʋɔnu siwo Mawu drɔ̃ ŋu la me kpuie—Noa ŋɔli me Tsiɖɔɖɔa kple Kanaantɔwo tsɔtsrɔ̃.\nNOA ŊƆLI ME TSIÐƆÐƆA\nNYA SI AME AÐEWO GBLƆNA: “Mawu sẽ tame esi wòna tsiɖɔɖɔ tsrɔ̃ ameƒomea katã, negbe Noa kple eƒe ƒomea ko.”\nNYA SI BIBLIA GBLƆ: Mawu gblɔ be: “Ame vɔ̃ɖi ƒe ku mevivia nunye o, negbe be, ame vɔ̃ɖi naɖe asi le eƒe zɔzɔme ŋu, ne wòanɔ agbe boŋ ye.” (Xezekiel 33:11) Esia fia be ame vɔ̃ɖiwo tsɔtsrɔ̃ le Noa ŋɔli medo dzidzɔ na Mawu kura o. Ke nu ka tae wòtsrɔ̃ wo ɖo?\nBiblia gblɔ tso ʋɔnu siwo Mawu drɔ̃ ame mavɔ̃mawuwo le blema la ŋu be wonye “nu siwo ava va la ƒe kpɔɖeŋu na ame mavɔ̃mawuwo.” (2 Petro 2:5, 6) Nu ka ƒe kpɔɖeŋue wònye Mawu ɖo?\nGbã la, Mawu na wòdze ƒãa be, togbɔ be amewo tsɔtsrɔ̃ tena ɖe ye dzi hã la, yemeŋea aɖaba ƒua ŋutasẽla siwo naa amewo kpea fu la ƒe nuwɔnawo dzi o, eye yehea to na wo ɖe woƒe nuwɔnawo ta. Eye ne ɣeyiɣia de la, ava ɖe nu madzɔmadzɔ wɔwɔ kple fukpekpewo katã ɖa.\nEvelia, toheʋɔnu siwo Mawu drɔ̃ le blema la ɖee fia be exlɔ̃a nu amewo lɔlɔ̃tɔe hafi drɔ̃a ʋɔnu wo. Noa nye dzɔdzɔenyenye ƒe gbeƒãɖela, gake ame akpa gãtɔ meɖo toe o. Biblia gblɔ be: “Wometsɔ ɖeke le eme o, va se ɖe esime tsiɖɔɖɔa va, eye wòkplɔ wo katã yii.”—Mateo 24:39.\nLe ema megbe la, ɖe Mawu gaxlɔ̃a nu amewo hafi drɔ̃a ʋɔnu woa? Ɛ̃. Le kpɔɖeŋu me, exlɔ̃ nu eƒe dukɔ Israel be, ne wova le nu vɔ̃ɖi wɔm abe dukɔ siwo ƒo xlã wo ene la, yeaɖe mɔ futɔwo nadze wo dzi; woatsrɔ̃ woƒe fiadu, Yerusalem; eye woaɖe aboyo wo. Israel dukɔa va te nu vɔ̃ɖi wɔwɔ hã vavã, eye wotsɔ wo viwo sa vɔe le dzo me gɔ̃ hã. Ðe Yehowa he to na woa? Ɛ̃, gake eɖo nyagblɔɖilawo ɖe eƒe dukɔa zi gbɔ zi geɖe hexlɔ̃ nu wo be woatrɔ woƒe agbenɔnɔ ʋuu wòglo hafi ko. Egblɔ gɔ̃ hã be: “Yehowa mewɔa naneke, ne meɖe eƒe tameɖoɖo fia eƒe dɔla, nyagblɔɖilawo hafi o.”—Amos 3:7.\nNU SI TAE NYA SIA KA WÒ: Ale si Yehowa drɔ̃ ʋɔnu amewo le blema la naa mɔkpɔkpɔ sua mía si. Míate ŋu akpɔ mɔ kakaɖedzitɔe be Mawu ava drɔ̃ ʋɔnu ŋutasẽla siwo naa amewo kpea fu la. Biblia gblɔ be: “Woatsrɔ̃ ame vlowo . . . Ke ame ɖihiãwo anyi anyigba la dome, eye dzi adzɔ wo ɖe ŋutifafa gbogbo la ŋuti.” (Psalmo 37:9-11) Bu eŋu kpɔ, ɖe ʋɔnudɔdrɔ̃ si ana ameƒomea nakpɔ gbɔdzɔe la nye tamesesẽa, alo nublanuikpɔkpɔe?\nNYA SI AME AÐEWO GBLƆNA: “Kanaantɔwo tsɔtsrɔ̃ ɖa nye hlɔ̃nuwɔwɔ dziŋɔ si woate ŋu atsɔ asɔ kple ame ƒomevi aɖewo tsɔtsrɔ̃ ɖa si yia edzi egbea.”\nNYA SI BIBLIA GBLƆ: “[Mawu ƒe] mɔwo katã dzɔ. Mawu nyateƒetɔ wònye, eye alakpa mele eme o.” (5 Mose 32:4) Womate ŋu atsɔ Mawu ƒe toheʋɔnuwo asɔ kple aʋa siwo amegbetɔwo wɔna o. Nu ka tae? Elabena Mawu mele abe amegbetɔ siwo metea ŋu kpɔa ame ƒe dzi me la ene o, ke boŋ enya ale si amewo le le ememe.\nLe kpɔɖeŋu me, esime Mawu drɔ̃ ʋɔnu Sodom kple Gomora hetso nya me be yeatsrɔ̃ wo ɖa la, nuteƒewɔla Abraham di vevie be yeanya nenye be Mawu ƒe ʋɔnudɔdrɔ̃a le eteƒe. Ekpɔe be yeƒe Mawu dzɔdzɔetɔ la mate ŋu “[atsrɔ̃] ame dzɔdzɔewo kple ame vɔ̃ɖiwo siaa” o. Gake dzigbɔɖitɔe la, Mawu ka ɖe edzi nɛ be, ne ame dzɔdzɔe ewo teti gɔ̃ hãe le Sodom la, yematsrɔ̃ dua o, le ame dzɔdzɔeawo ta. (1 Mose 18:20-33) Edze ƒãa be, Mawu dzro ame mawo ƒe dziwo me hekpɔ ale si gbegbe wovɔ̃ɖii la dze sii.—1 Kronika 28:9.\nNenema kee Mawu drɔ̃ ʋɔnu Kanaantɔwo hede se wòsɔ be woatsrɔ̃ wo ɖa. Wonya Kanaantɔwo nyuie ɖe woƒe tagbɔsesẽnuwɔnawo ta; wotɔa dzo wo viwo agbagbee le vɔsamlekpuiwo dzi gɔ̃ hã. * (2 Fiawo 16:3) Kanaantɔwo nyae be Yehowa de se na Israel viwo be woaxɔ anyigba bliboa wòazu wo tɔ. Ame siwo tsi anyigbaa dzi henɔ aʋa wɔm kple Israel viwo la ɖoe kplikpaa tsi tsitre ɖe Israel viwo kpakple Yehowa, ame si ɖee fia le mɔ ɖedzesiwo nu be yeli kple yeƒe dukɔa la ŋu.\nGakpe ɖe eŋu la, Mawu kpɔ nublanui na Kanaantɔ siwo ɖe asi le woƒe nu vɔ̃ɖi wɔwɔwo ŋu helɔ̃ be yewoanɔ agbe ɖe Yehowa ƒe agbe nyui nɔnɔ ƒe dzidzenuwo nu la. Le kpɔɖeŋu me, ena Kanaantɔ Raxab gbolo la kple eƒe ƒometɔwo tsi agbe. Eye esi Kanaantɔwo ƒe du si nye Gibeon la me tɔwo bia be woakpɔ nublanui na yewo la, wokpɔ wo katã kpakple wo viwo ƒe agbe ta.—Yosua 6:25; 9:3, 24-26.\nNU SI TAE NYA SIA KA WÒ: Míate ŋu asrɔ̃ nu vevi aɖe tso ʋɔnu si Mawu drɔ̃ Kanaantɔwo la me. “Ame mavɔ̃mawuwo ƒe ʋɔnudɔdrɔ̃ kple tsɔtsrɔ̃ ƒe ŋkeke la” le aƒe tum kabakaba. (2 Petro 3:7) Ne míelɔ̃ Yehowa la, yayrae wòanye na mí ne eva ɖe ame siwo tsi tsitre ɖe eƒe dziɖuɖu dzɔdzɔea ŋu la ɖa heto esia me na ameƒomea ƒe fukpekpewo katã nu yi.\nWonya Kanaantɔwo nyuie ɖe woƒe tagbɔsesẽnuwɔnawo ta, eye woɖoe koŋ tsi tsitre ɖe Mawu kple eƒe dukɔa ŋu\nYehowa le ŋku ɖom edzi na mí lɔlɔ̃tɔe be tiatia siwo dzilawo awɔ la me tsonuwo ava wo viwo hã dzi. Mawu ƒe Nya la gblɔ be: “Mitia agbe, be mia kple wò dzidzimeviwo mianɔ agbe, eye nàlɔ̃ Yehowa, wò Mawu la, ɖo to eƒe gbe, eye nàku ɖe eŋu.” (5 Mose 30:19, 20) Ðe nya mawo fia be Mawu ƒe tame sẽa, alo ɖe wofia be enye Mawu si lɔ̃ amewo hedi be woawɔ tiatia nyuitɔ?\n^ mm. 15 Tomenukulawo va ke ɖe nu siwo ɖo kpe edzi be Kanaantɔwo tsɔa vidzĩwo saa vɔe le woƒe mawusubɔsubɔ me la ŋu.\nƉoe Ɖe Amewo Ɖoe Ɖe Amewo Mawu Ƒe Ʋɔnudɔdrɔ̃wo—Ðe Wofia Be Eƒe Tame Sẽa?


“Tsatsadada dzi ko menɔna. Medo gbe ɖa be maɖu ga gã aɖe. Gake meva eme o.”—Samuel, * si le Kenya.\n“Esime menɔ suku la, gbedodoɖa siwo wofia mí míelé ɖe tame la koe míegbugbɔ gblɔna.”—Teresa, si le Philippines.\n“Ne medo go kuxiwo la, medoa gbe ɖa. Mebiaa Mawu hã be wòatsɔ nye nu vɔ̃wo akem, eye wòakpe ɖe ŋunye manye Kristotɔ nyui.”—Magdalene, si le Ghana.\nSamuel, Teresa kple Magdalene ƒe nyawo ɖee fia be susu siwo ta amewo doa gbe ɖa ɖo la le vovovo; ɖewo nye susu vavãwo wu bubuwo. Ame aɖewo doa gbe ɖa tso dzi blibo me, ke ame aɖewo tɔ nyea nyagbɔgblɔ dzro ko. Ke hã ame miliɔn alafa geɖe kpɔe be ehiã be yewoado gbe ɖa. Le kpɔɖeŋu me, wodoa gbe ɖa be yewoakpɔ dzidzedze le sukudodokpɔ me, be yewoƒe bɔlƒoha vevitɔ naɖu dzi, be Mawu nakpe ɖe yewo ŋu yewoƒe ƒomegbenɔnɔ nanyo, kple bubuawo. Numekukuwo ɖee fia be ame siwo mele subɔsubɔha aɖeke me o gɔ̃ hã doa gbe ɖa edziedzi.\nKe wò ya ɖe, ɖe nèdoa gbe ɖa? Ne èdoa gbe ɖa la, nu ka ŋue nèdoa gbe ɖa le? Èdoa gbe ɖa loo alo mèdoa gbe ɖa o, ɖewohĩ àbia be: ‘Ðe nu nyui aɖe dona tso gbedodoɖa me vavã? Ðe ame aɖe sea gbedodoɖawoa?’ Agbalẽŋlɔla aɖe gblɔ be, ɖeko gbedodoɖa naa dzidzeme ame, abe ale si ko nuƒoƒo na aƒemelã si womlã hã naa dzidzeme ame ene. Susu ma tɔgbie le lãmesẽŋutinunyala aɖewo hã si; wogblɔ be gbedodoɖa nye “gbedada ƒe mɔnu bubu aɖe.” Ame aɖewo susuna be kɔnu dzro aɖe koe gbedodoɖa nye, alo ne aɖe vi aɖe gɔ̃ hã la, ɖeko wòana ame ƒe dzi nadze eme. Nyateƒe yea?\nGake Biblia ya ɖee fia be menye dzidzeme koe gbedodoɖa nana o, ke ewɔa nu si de ŋgɔ sãsãsã wu ema. Biblia na míenya hã be ame aɖe sea gbe siwo amewo dona ɖa le mɔ nyuitɔ nu kple le susu nyuitɔ ta. Nyateƒe yea? Na míakpɔ nu si ta míeka ɖe edzi ɖo la ɖa.


Psalmowo 59 | Biblia Le Internet Dzi | Xexe Yeye Gɔmeɖeɖe\nNa henɔ la; ɖe “Mègagblẽ Nu O” ƒe gbe nu. David ƒe ha. Miktam.* Esime Saul dɔ amewo ɖa be woadzɔ David ƒe aƒea ŋu ne woawui.+ 59 Oo nye Mawu, ɖem tso nye futɔwo si me;+Kpɔ tanye tso ame siwo tso ɖe ŋunye la si me.+ 2 Ðem tso nu vɔ̃ɖi wɔlawo si me,Eye nàxɔ nam tso ŋutasẽlawo* si me. 3 Kpɔ ɖa, wode xa ɖi nam;*+Ame sesẽwo dze dzinye,Oo Yehowa, evɔ nyemedze agɔ alo wɔ nu vɔ̃ aɖeke hã hafi o.+ 4 Togbɔ be nyemeda vo aɖeke o hã la, wole du dzi hele klalo be yewoadze dzinye. Mele yɔwòm, eya ta tso nàva kpɔ ɖa. 5 Elabena wò aʋakɔwo ƒe Yehowa ye nye Israel ƒe Mawu.+ Nyɔ, nàtrɔ susu ɖe dukɔwo katã ŋu. Mègave yomemɔfiala vɔ̃ɖiwo nu o.+ (Sela) 6 Wovana fiẽ sia fiẽ;+Wonɔa wowóm abe avuwo ene+ eye wotsana kpea dua ɖo.+ 7 Kpɔ ɖa! Wodudua nya kɔna ɖi bababa;Woƒe nuyiwo le abe yi ene,+Eye wogblɔna be: “Ame kae le esem?”+ 8 Ke wò, Yehowa, àko wo;+Àɖe alɔme le dukɔwo katã ŋu.+ 9 Oo nye Ŋusẽ, manɔ asiwò nu kpɔm;+Elabena Mawue nye nye mɔ́ sesẽ.+ 10 Mawu si vea nunye geɖe la ŋutɔ akpe ɖe ŋunye;+Mawu ana matsa ŋku le nye futɔwo dzi le dziɖuɖu me.+ 11 Mègawu wo o, ne nye dukɔ la ƒe ŋku nanɔ edzi. Le wò ŋusẽ me, na woatsa tsaglãla;Eye nàna woadze anyi, Oo Yehowa, míaƒe akpoxɔnu.+ 12 Le esi wotsɔa woƒe nu wɔa nu vɔ̃, le nya si dona le woƒe nu me la ta,Woƒe dada nezu ɖɔ wòaɖe wo,+Le ɖiŋudodo kple amebeble si dona le wo nu ta. 13 Na wo nu nayi le wò dziku me;+Na wo nu nayi, ne woaganɔ anyi o;Na woadze sii be Mawu le dzi ɖum ɖe Yakob dzi va se ɖe anyigba ƒe mlɔenuwo ke.+ (Sela) 14 Na woatrɔ ava fiẽ sia fiẽ;Na woanɔ wowóm abe avuwo ene atsa akpe dua ɖo.+ 15 Na woanɔ tsaglãla tsam anɔ nu si woaɖu la dim;+Womegaɖi ƒo o, eye womegakpɔ dzeƒe hã o. 16 Ke nye la, madzi ha le wò ŋusẽ ŋu;+Le ŋdi la, matsɔ dzidzɔ aɖe gbeƒã wò lɔlɔ̃ si nu metsina o la. Elabena wòe nye nye mɔ́ sesẽ,+Kple nye dedienɔƒe le xaxaɣi.+ 17 Oo nye Ŋusẽ, wòe madzi kafukafuha* na,+Elabena Mawue nye nye mɔ́ sesẽ, Mawu si lɔ̃am vevie.+\n^ Alo, “hlɔ̃mewo.”\n^ Alo, “wode xa ɖi na nye luʋɔ.”


Hiob 6 | Biblia Le Internet Dzi | Xexe Yeye Gɔmeɖeɖe\nHiob ƒe nyaŋuɖoɖo (1-30)\nHiob gblɔ be ye tɔ dzɔ be yeaxa nu (2-6)\nEƒe akɔfalawo nye alakpatɔwo (15-18)\n“Nya dzɔdzɔewo mevea ame o!” (25)\n6 Eye Hiob ɖo eŋu be: 2 “Ne ɖe woada nye vevesese+ le nudanu me bliboeEye woatsɔe akpe ɖe nye fukpekpe ŋu ada le nudanu me ɖe! 3 Elabena ele kpekpem fifia wu ƒutake. Esia tae mele nu ƒom kple adã ɖo.*+ 4 Elabena Ŋusẽkatãtɔ la ƒe aŋutrɔwo ƒo ɖem,Eye nye gbɔgbɔ le woƒe aɖi nom;+Mawu ƒe ŋɔdzidodowo tre ɖe nu ɖe ŋunye. 5 Ðe gbetedzi+ xlɔ̃na ne ekpɔ gbe dama le ɖuɖuma,Alo ɖe nyitsu xlɔ̃na ne ekpɔ nu le ɖuɖuma? 6 Ðe woaɖu nu vɔvɔ dzemadeea,Alo ɖe vivi aɖe le atimitsi mea? 7 Megbe* asikaka nu siawo ŋu. Wole abe ɖi ene le nye nuɖuɖu me. 8 Oo, ne ɖe nye biabia la ava eme,Eye Mawu awɔ nye didi dzi nam ɖe! 9 Ne Mawu ɖe wòalɔ̃ agbãm gudugudu,Eye wòado eƒe asi ɖa ahaɖem+ ɖa ɖe! 10 Anye ne ema anye akɔfafa nam;Anye ne magli kple dzidzɔ le nye vevesese helĩhelĩ la me,Elabena nyemegbe nu le Kɔkɔetɔ la ƒe nyawo gbɔ o.+ 11 Ŋusẽ kae gale ŋunye, be mayi edzi anɔ lalam?+ Eye nu kae gale ŋgɔ nam, be makpɔtɔ anɔ agbe?* 12 Ðe nye ŋusẽ le abe agakpe ƒe ŋusẽ enea? Alo akɔblie nye ŋutilã nyea? 13 Ðe nane li mawɔ atsɔ akpe ɖe ɖokuinye ŋua,Esi woɖe nye ziɔɖeŋuwo katã ɖa le ŋunyea? 14 Ame sia ame si gbe lɔlɔ̃ vavã ɖeɖe fia nɔvia la,+Ŋusẽkatãtɔ la hã vɔvɔ̃ mele mo nɛ o.+ 15 Womate ŋu aɖo dzi ɖe nɔvinyewo ŋu o,+ elabena wole abe vuvɔŋɔli me tɔʋuwo ene,Abe vuvɔŋɔli me tɔʋu siwo va miena la ene. 16 Tsikpe na wo me blu,Eye sno si nyina bè ɖe wo me. 17 Ne kuɖiɣi ɖo la, tsi meganɔa wo me o, womiena ƒiaƒiaƒia;Ne dzomeŋɔli ɖo la, wo me ƒuna kplakplakpla. 18 Wotrɔ mɔ na woƒe toƒewo;Wosina yia gbegbe, eye wo nu yina. 19 Tema-sihawo+ le ŋu tsam na wo;Saba mɔzɔhawo+ le mɔ kpɔm na wo. 20 Woɖu ŋukpe elabena woƒe mɔkpɔkpɔ zu dzodzro;Wova ɖo afi ma, ke ɖeko woƒe mo wɔ yaa. 21 Aleae miawo hã miele nam;+Miekpɔ ale si gbegbe nye fukpekpea dzi ŋɔe, eye vɔvɔ̃ ɖo mi.+ 22 Ðe megblɔ be miana nanem,Alo miatsɔ miaƒe kesinɔnuwo ƒe ɖe anama? 23 Ðe mebia be miaɖem tso ketɔ la si me,Alo miaxɔ nam tso ŋutasẽlawo si mea? 24 Mifia num, ekema mazi ɖoɖoe;+Vo si meda la, miɖee fiam. 25 Nya dzɔdzɔewo mevea ame o ɖe!+ Ke viɖe kae le miaƒe mokanamewo ŋu?+ 26 Nye nyawo ŋue miebe yewoadi vodada lea,Ame si mɔkpɔkpɔ bu ɖo,+ si le nu ƒom ɖe yamea? 27 Ekema miadzidze nu ɖe tsyɔ̃evi ya dzi bɔbɔe ŋutɔ,+Eye miadzra mia xɔlɔ̃wo gɔ̃ hã bɔbɔe!*+ 28 Azɔ mitrɔ miakpɔm,Elabena nyemada alakpa le mia ŋkume o. 29 Meɖe kuku, migbugbɔ bu eŋu—migabu fɔm madzemadzee o— Ɛ̃, migbugbɔ bu eŋu, nye dzɔdzɔenyenye gakpɔtɔ li. 30 Ðe nya totro aɖe le nye aɖe dzia? Alo ne meɖɔ nu veve kpɔ la, ɖe nyemadze sii oa?\n^ Alo, “nyemebu nye nyawo ŋu hafi gblɔ o.”\n^ Alo, “Nye luʋɔ gbe.”\n^ Alo, “be madidi nye agbe (luʋɔ) ɖe edzi.”\n^ Alo, “Miatsɔ mia xɔlɔ̃wo aɖɔli nui bɔbɔe!”


Nu Si Tae Míeɖua Aƒetɔ Ƒe Fiẽnuɖuɖu La | Nusɔsrɔ̃\nGBE BUBU Cakchiquel Cambodian Dangme Eŋlisi Eʋegbe Franse Ga Garifuna Greenlandic Hmong (Ɣi) Kimbundu Lingala Maltese Mam Mazatec (Huautla) Myanmar Nahuatl (Central) Nahuatl (Huasteca) Ngabere Portuguese Quechua (Ancash) Quechua (Ayacucho) Spanish Tahitian Tlapanec Totonac Twi Umbundu\n“Minɔ esia wɔm hena ŋkuɖoɖo dzinye.”—1 KORINTOTƆWO 11:24.\nNu ka tae wòle be míaɖu Aƒetɔ ƒe Fiẽnuɖuɖu la?\nNu kawoe nye Ŋkuɖodzia ƒe kpɔɖeŋunuawo, eye nu kae wole tsitre ɖi na?\nAleke Kristotɔwo sena le wo ɖokui me le mɔkpɔkpɔ si Mawu na wo la ŋu?\n1, 2. Nu kae Yesu wɔ le Nisan 14 lia, ƒe 33 K.Ŋ. ƒe fiẽ me? (Kpɔ nɔnɔmetata si le nyati sia ƒe gɔmedzedze.)\nƔLETIA sɔ tegblẽe le Nisan 14 lia, ƒe 33 Kristotɔwo Ŋɔli (K.Ŋ.) dzi le Yerusalem. Yesu kple eƒe apostoloawo ɖu Ŋutitotoŋkekenyuia, si nye wɔna si wotsɔ ɖoa ŋku ale si Yehowa ɖe Israel-viwo tso kluvinyenye me le Egipte ƒe 1,500 ye nye ema va yi la dzi. Yesu ɖu nu kple eƒe apostolo wɔnuteƒe 11-awo le wɔna tɔxɛ aɖe me. Enye wɔna si me eyomedzelawo anɔ gome kpɔm le ƒe sia ƒe le eƒe ku megbe.—Mateo 26:1, 2.\n2 Yesu do gbe ɖa, eye wòtsɔ abolo maʋamaʋã na eƒe apostoloawo hegblɔ be: “Mixɔe, miɖui.” Eyome etsɔ kplu si me wain le eye wògado gbe ɖa ake hegblɔ be: “Mi katã minoe le enu.” (Mateo 26:26, 27) Gɔmesese tɔxɛ le abolo kple wain la ŋu. Yesu ƒe apostolo wɔnuteƒeawo srɔ̃ nu geɖe le zã vevi ma me.\n3 Yesu di be yeƒe nusrɔ̃lawo naɖo ŋku yeƒe kua dzi ƒe sia ƒe. Wova yɔ wɔna ma emegbe be “Aƒetɔ ƒe fiẽnuɖuɖu la,” alo Ŋkuɖodzia. (1 Korintotɔwo 11:20) Azɔ biabia aɖewo fɔ ɖe te. Nu ka tae wòle be míaɖo ŋku Yesu ƒe kua dzi? Nu kae abolo kple wain la le tsitre ɖi na? Aleke míate ŋu adzra ɖo ɖe Ŋkuɖodzia ŋu? Ame kawoe wòle be woaɖu kpɔɖeŋunuawo? Eye aleke Kristotɔwo ɖenɛ fiana be yewodea asixɔxɔ yewoƒe mɔkpɔkpɔa ŋu?\nNU SI TAE MÍEÐOA ŊKU YESU ƑE KUA DZI\n4. Nu ka ƒe mɔnukpɔkpɔe Yesu ƒe kua ʋu ɖi na mí?\n4 Esi Adam wɔ nu vɔ̃ ta la, míenyi nu vɔ̃ kple ku ƒe dome tso egbɔ. (Romatɔwo 5:12) Amegbetɔ madeblibo aɖeke mate ŋu axe tafe na Mawu ɖe eya ŋutɔ ƒe agbe alo ame bubuwo ƒe agbe ta o. (Psalmo 49:7-10) Gake Yesu tsɔ eƒe agbe deblibo sa vɔ ɖe mía ta eye wòtsɔ asixɔxɔ si le tafe sia ŋu la yi na Mawu. To esia dzi la, Yesu ʋu mɔnukpɔkpɔ ɖi na mí be míanɔ agbe tegbee, eye míavo tso nu vɔ̃ kple ku si me.—Romatɔwo 6:23; 1 Korintotɔwo 15:21, 22.\nMíekpɔa ŋudzedze ɖe nu si Mawu kple Yesu wɔ na mí la ŋu ŋutɔ!\n5. (a) Aleke míewɔ nya be Mawu kple Yesu siaa lɔ̃ mí? (b) Nu ka tae wòle be míade Ŋkuɖodzia?\n5 Mawu ɖe lɔlɔ̃ si gbegbe le esi na amegbetɔwo la fia to tafe si wòna la dzi. (Yohanes 3:16) Yesu hã ɖe lɔlɔ̃ si gbegbe le esi la fia esi wòtsɔ eƒe agbe na ɖe mía ta. Hafi Yesu nava anyigba dzi gɔ̃ hã la, ‘ekpɔ dzidzɔ le amegbetɔviwo ŋu.’ (Lododowo 8:30, 31) Míekpɔa ŋudzedze ɖe nu si Yehowa kple Yesu wɔ na mí la ŋu ŋutɔ! Esia tae míedea Ŋkuɖodzia ɖo, ale be míawɔ ɖe Yesu ƒe se si wòde be “minɔ esia wɔm hena ŋkuɖoɖo dzinye” la dzi.—1 Korintotɔwo 11:23-25.\nNU SI KPƆÐEŊUNUAWO LE TSITRE ÐI NA\n6. Gɔmesese kae le mía si ku ɖe Ŋkuɖodzia ƒe abolo kple wain la ŋu?\n6 Le nu mamlɛtɔ si Yesu ɖu kple eƒe apostoloawo me la, metrɔ abolo la wòzu eƒe ŋutilã alo wain la wòzu eƒe ʋu nukutɔe o. Egblɔ tso aboloa ŋu be: “Esia tsi tsitre ɖi na nye ŋutilã.” Eye wògblɔ tso wain la ŋu be: “Esia tsi tsitre ɖi na nye ‘nubabla ƒe ʋu,’ si woakɔ ɖe anyi le ame geɖewo ta.” (Marko 14:22-24) Eya ta eme kɔ ƒãa be aboloa kple wain la nye kpɔɖeŋunuwo.\n7. Nu kae amɔwɔ maʋamaʋã bolo la le tsitre ɖi na?\n7 Le fiẽsi ƒe wɔna vevi ma me la, Yesu zã amɔwɔ maʋamaʋã bolo si ŋu dɔ wowɔ le Ŋutitotoŋkekenyuia ɖuɖu me. (2 Mose 12:8) Amɔwɔ ʋaʋã tsia tre ɖi na nu vɔ̃ ɣeaɖewoɣi le Biblia me. (Mateo 16:6, 11, 12; Luka 12:1) Amɔwɔ maʋamaʋã bolo si Yesu zã la le tsitre ɖi na eƒe ŋutilã si ŋu nu vɔ̃ mele o. (Hebritɔwo 7:26) Esia tae míezãa amɔwɔ maʋamaʋã bolo le Ŋkuɖodzia ɖuɣi ɖo.\n8. Nu kae wain la le tsitre ɖi na?\n8 Wain si Yesu zã la le tsitre ɖi na eƒe ʋu, alo eƒe agbe, abe ale si ko wòle le wain si míezãna le Ŋkuɖodzia ɖuɖu me egbea gome ene. Le teƒe aɖe le Yerusalem godo, si woyɔna be Golgata la, Yesu ku ɖe mía ta hetsɔ eƒe agbe na “hena nu vɔ̃wo ƒe tsɔtsɔke.” (Mateo 26:28; 27:33) Ne míekpɔa ŋudzedze ɖe nunana xɔasi ma ŋu la, ekema ƒe sia ƒe la, míadzra ɖo ɖe wɔna tɔxɛ sia ŋu. Aleke míate ŋu awɔ esiae?\nMƆ AÐEWO SIWO NU MÍADZRA ÐO ÐE ŊKUÐODZIA ŊU LE\n9. (a) Nu ka tae wòle be míazɔ ɖe Ŋkuɖodzi Biblia xexlẽ ƒe ɖoɖowɔɖia dzi? (b) Aleke nèsena le ɖokuiwò me tso tafea ŋu?\n9 Míate ŋu adzra ɖo ɖe Ŋkuɖodzia ŋu to Ŋkuɖodzi Biblia xexlẽ ƒe ɖoɖowɔɖi si le Ŋɔŋlɔawo Me Dzodzro Gbe Sia Gbe gbalẽvia me la ŋu dɔ wɔwɔ dzi. Biblia me nuŋlɔɖiawo xexlẽ akpe ɖe mía ŋu míade ŋugble le nu siwo Yesu wɔ do ŋgɔ teti na eƒe ku la ŋu. * (Kpɔ etenuŋɔŋlɔa.) Nɔvinyɔnu aɖe gblɔ be: “Míekpɔa mɔ na Ŋkuɖodzia. Ƒe sia ƒe la, eganɔa etɔxɛ wu. Meɖo ŋku edzi be esi míenɔ fofonye lɔlɔ̃a ƒe kuteƒe . . . la, menɔ eƒe kukua kpɔm dũu, eye meva kpɔ ŋudzedze ɖe tafevɔsa la ŋu ale gbegbe. . . . Ele eme be menya ŋɔŋlɔawo keŋ kple ale si maɖe wo mee ya! Gake esi mese ku ƒe veve ŋutɔŋutɔ ko hafi nye dzi yɔ kple dzidzɔ ɖe nu si woawɔ na mí to tafevɔsa xɔasi ma dzi ta.” Ŋugbledede le ale si Yesu ƒe vɔsaa aɖe vi na mía ŋutɔwoe ŋu nye mɔ vevi aɖe si dzi míato adzra ɖo ɖe Ŋkuɖodzia ŋu.\nMíate ŋu azɔ ɖe Ŋkuɖodzi Biblia xexlẽ ƒe ɖoɖowɔɖia dzi atsɔ adzra ɖo ɖe Ŋkuɖodzia ŋu (Kpɔ memama 9)\n10. Mɔ bubu ka nue míate ŋu adzra ɖo ɖe Ŋkuɖodzia ŋu le?\n10 Mɔ bubu si nu míadzra ɖo ɖe eŋu le ye nye be míadzi ɣeyiɣi si míezãna le subɔsubɔdɔa me la ɖe edzi eye míakpe ame ale si nu míate ŋui na Ŋkuɖodzia. Ðewohĩ míate ŋu awɔ kpekpeɖeŋu mɔɖeɖedɔa. Ne míeƒo nu na amewo tso Mawu, Via, kple agbe tegbee nɔnɔ ƒe mɔkpɔkpɔa ŋu la, míaƒe dzi adze eme be míewɔ nu si Mawu di tso mía si.—Psalmo 148:12, 13.\n11. Nu ka tae Paulo gblɔ be Korintotɔ aɖewo ɖu nu heno nu madzemadzee le Ŋkuɖodzia ɖuɣi?\n11 Ne èle dzadzram ɖo ɖe Ŋkuɖodzia ŋu la, de ŋugble le nya si Paulo ŋlɔ na Kristotɔ siwo nɔ Korinto la ŋu. (Xlẽ 1 Korintotɔwo 11:27-34.) Egblɔ be ne ame aɖe ɖu aboloa alo no wain la madzemadzee, si fia be mede bubu wɔnaa ŋu o la, aɖi fɔ le “Aƒetɔ la ƒe ŋutilã kple eƒe ʋu ŋu.” Eya ta ne amesiamina aɖe wɔ nu gbegblẽ gake wòɖu kpɔɖeŋunuawo la, “eɖua ʋɔnudɔdrɔ̃ henoa ʋɔnudɔdrɔ̃ na eɖokui.” Le Paulo ƒe ɣeyiɣia me la, Korintotɔ geɖewo nɔ nu gbegblẽ wɔm. Anɔ eme be wo dometɔ aɖewo ɖu nu heno nu wògbɔ eme do ŋgɔ na Ŋkuɖodzia ɖuɣi alo esime wɔnaa le edzi yim, si wɔe be alɔ̃ nɔ wo tsɔm. Esia nye bubumademade wɔnaa ŋu si nye ŋkubiãnya. Eya ta ne woɖu kpɔɖeŋunuawo la, Mawu mekpɔa ŋudzedze ɖe wo ŋu o.\n12. (a) Nu kae Paulo tsɔ Ŋkuɖodzia sɔ kplii? Aleke wòxlɔ̃ nu ame siwo ɖua kpɔɖeŋunuawoe? (b) Ne ame aɖe si ɖua kpɔɖeŋunuawo la wɔ nu vɔ̃ gã aɖe la, nu kae wòle be wòawɔ?\n12 Paulo tsɔ Ŋkuɖodzia sɔ kple kplɔ̃ɖoɖo esi wòxlɔ̃ nu ame siwo ɖua kpɔɖeŋunuawo la be: “Miate ŋu anɔ nu nom le Yehowa ƒe kplu nu, aganɔ nu nom le gbɔgbɔ vɔ̃wo ƒe kplu nu o; miate ŋu anɔ nu ɖum le ‘Yehowa ƒe kplɔ̃’ ŋu, aganɔ nu ɖum le gbɔgbɔ vɔ̃wo ƒe kplɔ̃ ŋu o.” (1 Korintotɔwo 10:16-21) Ne ame siwo ɖua kpɔɖeŋunuawo la dometɔ aɖe wɔ nu vɔ̃ gã aɖe la, ele be wòayi hamemetsitsiwo gbɔ ne woakpe ɖe eŋu. (Xlẽ Yakobo 5:14-16.) Ne eƒe nuwɔnawo ɖee fia be etrɔ dzi me vavã la, ekema ne eɖu kpɔɖeŋunuawo le Ŋkuɖodzia ɖuɣi la, manye bubumademade Yesu ƒe vɔsaa ŋu o.—Luka 3:8.\nMíadi gbeɖe be míawɔ nu si afia be míede bubu Yesu ƒe vɔsaa ŋu o\n13. Nu ka tae wòle be míado gbe ɖa tso mɔkpɔkpɔ si Mawu na mí la ŋu?\n13 Mɔ bubu si nu míadzra ɖo ɖe Ŋkuɖodzia ŋu le ye nye be míanɔ gbedodoɖa kple ŋugbledede dzi le mɔkpɔkpɔ si Mawu na mí abe ame ɖekaɖekawo ene la ŋu. Míadi gbeɖe be míawɔ nu si afia be míede bubu Yesu ƒe vɔsaa ŋu o. Eya ta ne míekpɔ kpeɖodzi si me kɔ be míenye amesiaminawo o la, ke mele be míaɖu kpɔɖeŋunuawo o. Ekema ame kawoe wòle be woaɖu kpɔɖeŋunuawo?\nAME KAWOE WÒLE BE WOAÐU KPƆÐEŊUNUAWO?\n14. Esi amesiaminawo le nubabla yeyea me ta la, nu kae wowɔna le Ŋkuɖodzia ɖuɣi?\n14 Ame siwo ɖua Ŋkuɖodzia ƒe kpɔɖeŋunuawo la ka ɖe edzi bliboe be yewole nubabla yeyea me. Yesu gblɔ tso wain la ŋu be: “Kplu sia tsi tsitre ɖi na nubabla yeye, si wowɔ to nye ʋu dzi la.” (1 Korintotɔwo 11:25) Yehowa wɔ Se ƒe nubabla la kple Israel-viwo, gake egblɔ emegbe be yeana nubabla yeye aɖe naxɔ ɖe eteƒe. (Xlẽ Yeremiya 31:31-34.) Mawu bla nu yeye sia kple amesiaminawo. (Galatiatɔwo 6:15, 16) Yesu ƒe vɔsaku la dzie wotu nubabla sia ɖo. (Luka 22:20) Yesu ye nye Domenɔla na nubabla yeye la. Amesiamina wɔnuteƒe siwo le nubabla yeyea me la anɔ dziƒo kple Yesu.—Hebritɔwo 8:6; 9:15.\n15. Ame kawoe le Fiaɖuƒe ƒe nubabla la me? Ne wowɔ nuteƒe la, mɔnukpɔkpɔ kae asu wo si?\n15 Amesiaminawo nyae be yewole Fiaɖuƒe ƒe nubablaa hã me. (Xlẽ Luka 12:32.) Esia nye nubabla si le Yesu kple eyomedzela amesiamina wɔnuteƒe siwo kpɔ gome “le eƒe fukpekpewo me” la dome. (Filipitɔwo 3:10) Amesiamina wɔnuteƒe siwo li egbea la hã le nubabla sia me. Woaɖu fia kple Kristo le dziƒo tegbee. (Nyaɖeɖefia 22:5) Wodze aɖu kpɔɖeŋunuawo le Aƒetɔ ƒe Fiẽnuɖuɖu la me.\n16. Ðe nya si dze le Romatɔwo 8:15-17 la me kpuie.\n16 Amesiaminawo ka ɖe edzi bliboe be Mawu ƒe viwoe yewonye, eya ta yewoate ŋu aɖu kpɔɖeŋunuawo. (Xlẽ Romatɔwo 8:15-17.) Paulo gblɔ be woamawo doa ɣli be: “Abba, Fofo!” Aramgbe me nya “Abba,” la he susu yi lɔlɔ̃ kple bubudedeameŋu siaa dzi, abe ale si ko woate ŋu ayɔ ame be “papa” kple “fofo” ene. Eɖe ƒomedodo tɔxɛ si nɔa amesiaminawo kple Yehowa dome ne woxɔ “viwo zuzu ƒe gbɔgbɔ” la fia. Mawu ƒe gbɔgbɔ la “ɖia ɖase” kpena ɖe woƒe gbɔgbɔ ŋu, si wɔnɛ be wodzea sii ɖikekemanɔmee be yewonye viawo siwo wosi ami na. Esia mefia be womedi be yewoanɔ anyigba dzi o. Wonya be ne yewowɔ nuteƒe va se ɖe ku me la, yewoanye fiawo kple Yesu le dziƒo. Eye wonyae hã be Yehowa, ame si nye “kɔkɔetɔ la si ami na” yewo. Egbea, Mawu ƒe vi 144,000 la dometɔ ʋɛ aɖewo koe susɔ ɖe anyigba dzi. (1 Yohanes 2:20; Nyaɖeɖefia 14:1) Ƒomedodo kplikplikpli le wo kple Yehowa dome ale gbegbe be woyɔnɛ be “Abba, Fofo!”\nDE ASIXƆXƆ WÒ BIBLIA ME MƆKPƆKPƆA ŊU\n17. Mɔkpɔkpɔ kae le amesiaminawo si? Aleke wowɔna nyana be yewonye amesiaminawo?\n17 Ne Kristotɔ amesiaminae nènye la, ànɔ nu ƒom tso wò dziƒomɔkpɔkpɔa ŋu edziedzi le wò gbedodoɖawo me. Eye gɔmesese tɔxɛ nɔa Ŋɔŋlɔawo ŋu na wò. Le kpɔɖeŋu me, ne Biblia ƒo nu tso Yesu kple eƒe “ŋugbetɔ” la ƒe srɔ̃ɖeɖe le dziƒo ŋu la, èkpɔnɛ be esia ku ɖe wò hã ŋuwò eye nèkpɔa mɔ nɛ. (Yohanes 3:27-29; 2 Korintotɔwo 11:2; Nyaɖeɖefia 21:2, 9-14) Alo ne Biblia ƒo nu tso ale si Mawu lɔ̃ amesiaminawoe ŋu la, ènyana be yee wòle nu ƒom na. Eye ne èxlẽ mɔfiame siwo yi na amesiaminawo tẽe le Mawu ƒe Nyaa me la, gbɔgbɔ kɔkɔe la ʋãa wò be nàwɔ wo dzi. Mawu ƒe gbɔgbɔ kɔkɔe la “ɖia ɖase” na wò be dziƒoyiyi ƒe mɔkpɔkpɔe le asiwò.\n18. Mɔkpɔkpɔ kae le ‘alẽ bubuawo’ si? Aleke nèsena le ɖokuiwò me tso mɔkpɔkpɔ sia ŋu?\n18 Ne èle ‘alẽ bubuawo’ siwo nye “ameha gã” la dome la, Mawu na mɔnukpɔkpɔ wò be nànɔ agbe tegbee le Paradiso me le anyigba dzi. (Nyaɖeɖefia 7:9; Yohanes 10:16) Aleke nèsena le ɖokuiwò me tso esia ŋu? Dzi dzɔa wò ne ède ŋugble le nya siwo Biblia gblɔ tso etsɔme Paradisoa ŋu la ŋu. Èle mɔ kpɔm be mia kple wò ƒometɔwo kple xɔ̃wòwo miava nɔ agbe le ŋutifafa ƒe xexe yeyea me. Èdi be dɔwuame, hiãkame, fukpekpe, dɔléle kple ku nu nayi. (Psalmo 37:10, 11, 29; 67:7; 72:7, 16; Yesaya 33:24) Enye wò didi vevie be nàgakpɔ wò ame lɔlɔ̃ siwo woafɔ ɖe tsitre la ake. (Yohanes 5:28, 29) Èdaa akpe na Yehowa ŋutɔ ɖe mɔkpɔkpɔ nyui sia ta! Togbɔ be mèɖua kpɔɖeŋunuawo o hã la, èdea Ŋkuɖodzia, elabena èkpɔa ŋudzedze ɖe Yesu ƒe tafevɔsaa ŋu.\n19, 20. (a) Nu kae ana nànɔ agbe tegbee? (b) Nu ka tae nàde Ŋkuɖodzia?\n19 Hafi nàte ŋu anɔ agbe tegbee, eɖanye le anyigba dzi alo le dziƒo o, ele be nàxɔ Yehowa Mawu, Yesu Kristo, kpakple tafe la dzi se. Ne ède Ŋkuɖodzia la, de ŋugble le mɔkpɔkpɔ si le asiwò kple asixɔxɔ gã si le Yesu ƒe kua ŋu la ŋu. Le Fiɖa, April 3, 2015 ƒe ɣeɖoto megbe la, ame miliɔn geɖe ade Ŋkuɖodzia le Fiaɖuƒe Akpatawo me kple teƒe bubuwo le xexea me godoo.\n20 Ne míedzra ɖo ɖe Ŋkuɖodzia dede ŋu kple susu nyuitɔ la, míakpɔ ŋudzedze ɖe Yesu ƒe tafevɔsaa ŋu tso dzi me. Ne èɖo to nyuie esime wole Ŋkuɖodzinuƒoa ƒom la, wò dzi aʋã wò be nàlɔ̃ ame bubuwo eye nàƒo nu tso lɔlɔ̃ si le Yehowa si na mí katã kple tame si wòɖo ɖe mía ŋu la ŋu na amewo. (Mateo 22:34-40) Ðoe kplikpaa be nàde Ŋkuɖodzia.\n^ mm. 9 Kpɔ Megbenyawo B12 le Xexe Yeye Gɔmeɖeɖe Biblia me.\nLe Ŋkuɖodzia ɖuɣi la, kpɔɖeŋunuawoe nye abolo kple wain, siwo le tsitre ɖi na Yesu ƒe ŋutilã kple ʋu deblibo la\nAmesiaminawo nyea gomekpɔlawo to aboloa ɖuɖu kple wain la nono me\nYehowa kple amesiaminawoe bla nu le nubabla yeye la me. Yesu kple amesiaminawoe bla nu le Fiaɖuƒe ƒe nubabla la me\nMawu ƒe gbɔgbɔ kɔkɔe la ɖia ɖase kpena ɖe amesiaminawo ƒe gbɔgbɔ ŋu. Enana wonyana be yewonye Mawu ƒe viwo, eya ta ele be yewoaɖu kpɔɖeŋunuawo


Dɔwɔwɔwo 28 | Biblia Le Internet Dzi | Xexe Yeye Gɔmeɖeɖe (1984)\n28 Eye esi míedo le eme dedie vɔ la, míeva nya be Melite ye woyɔna na ƒukpo la. 2 Eye dutagbedola mawo wɔ dɔmenyo manyagblɔ aɖe na mí, elabena wodo dzo, eye woxɔ mí katã hekpe ɖe mía ŋu, le tsi si nɔ dzadzam kple vuvɔ si nɔ wɔwɔm la ta. 3 Gake esi Paulo fɔ nake wuwlui aɖewo tsɔ de dzoa me la, dzakpata aɖe do tso wo me le dzoxɔxɔ la ta, eye wòxatsa ɖe eƒe asi ŋu. 4 Esi dutagbedola mawo ƒe ŋku kli lã sia, si nu aɖi le la, wòlé ɖe eƒe asi ŋu la, wote gbɔgblɔ na wo nɔewo be: “Amewula kokokoe ame sia nye, eye togbɔ be edo le ƒua me dedie hã la, nu vɔ̃ ŋuti tohehe meɖe mɔ nɛ be, wòayi edzi anɔ agbe o.” 5 Ke hã, eʋuʋu lã sia, si nu aɖi le, la ɖe dzoa me, eye nuvevi aɖeke mewɔe o. 6 Gake wonɔ mɔ kpɔm be atè, alo adze anyi aku enumake. Esi wolala ɣeyiɣi didi aɖe, eye wokpɔ be nuvevi aɖeke mewɔe o la, wotrɔ susu hegblɔ be mawu aɖee. 7 Ke anyigbawo nɔ ƒukpoa ƒe amegã, si ŋkɔe nye Publio si, si te ɖe afi ma ŋu; eye wòxɔ mí nyuie, eye wòna míedze egbɔ ŋkeke etɔ̃ sɔŋ. 8 Gake eva eme be, Publio fofo nɔ anyimlɔƒe, elabena asrã lée wònɔ kpeta dem, eye Paulo yi egbɔ hedo gbe ɖa, da eƒe asiwo ɖe edzi, eye wòyɔ dɔe. 9 Esi nu sia dzɔ megbe la, ame susɔe siwo nɔ ƒukpoa dzi, siwo ŋu dɔlélewo le, la de asi egbɔ vava me, eye wòda dɔ na wo. 10 Wobu mí hã geɖe ŋutɔ hena nu mí, eye esi míeɖo tɔdziʋu nɔ dzodzom la, wotsɔ nu siwo míahiã la de agba me na mí. 11 Le ɣleti etɔ̃ megbe la, míeɖo Aleksandria ʋu aɖe, si nɔ ƒukpoa dzi le vuvɔŋɔlia, eye dzesi si nɔ ʋua ŋu lae nye “Zeus Viwo.” 12 Eye esi míeva dze ɖe Sirakusa la, míenɔ afi ma ŋkeke etɔ̃, 13 eye tso afi ma míeƒo xlã godoo va ɖo Regio. Eye le ŋkeke ɖeka megbe la, anyieheya aɖe ƒo, eye míeva ɖo Puteoli le ŋkeke eveagbe. 14 Míekpɔ nɔvi aɖewo le afi sia, eye woɖe kuku na mí vevie be míanɔ yewo gbɔ ŋkeke adre; eye ale míeɖo ta Roma. 15 Eye esi nɔviawo se mía ŋkɔ la, wotso afi ma va kpe mí le keke Apio Si me, kple Amedzrodzeƒe Etɔ̃awo ke, eye esi Paulo ƒe ŋku kli wo la, eda akpe na Mawu, eye dzi ɖo eƒo. 16 Esi míege ɖe Roma mlɔeba la, woɖe mɔ na Paulo be wòanɔ eɖokui si, gake asrafo nanɔ eŋu dzɔm. 17 Ke hã, le ŋkeke etɔ̃ megbe la, eyɔ Yudatɔwo ƒe amegãwo vae. Esi wova ƒo ƒu la, egblɔ na wo be: “Ŋutsuwo, nɔviwo, togbɔ be nyemewɔ naneke, si tsi tsitre ɖe dukɔ la alo mía tɔgbuiwo ƒe kɔnuwo ŋu o hã la, wolém de gae le Yerusalem, eye wotsɔm de asi na Romatɔwo. 18 Eye esi ame siawo ku nya la me vɔ la, wodi be yewoaɖe asi le ŋunye, elabena nyemewɔ naneke si dze ku o. 19 Gake esi Yudatɔwo yi edzi nɔ nu ƒom tsi tsitre ɖe nyametsotsoa ŋu ta la, esia ƒoe ɖe nunye be, mabia be Kaisaro nagbugbɔ nye nya la adrɔ̃ nam, ke hã, menye abe ɖe metsɔ nya ɖe nye dukɔ la ŋu ene o. 20 Nu sia tututu tae meɖe kuku vevie be woana makpɔ mi, eye maƒo nu na mi ɖo, elabena mɔkpɔkpɔ si le Israel si la tae kɔsɔkɔsɔ sia le ŋunye ɖo.” 21 Wogblɔ nɛ be: “Míexɔ agbalẽ aɖeke tso Yudea le ŋuwò o, eye nɔvi siwo va ɖo la dometɔ aɖeke hã meƒo nu alo gblɔ nya vɔ̃ aɖeke tso ŋuwò o. 22 Gake míekpɔe be, esɔ be míase nu si susum nèle la tso gbɔwò, elabena le nyateƒe me la, míenyae be woƒoa nu tsia tsitre ɖe kɔmama sia ŋu le afi sia afi.” 23 Eya ta woɖo ŋkeke nɛ, eye ame siwo va egbɔ le afi si wòdze la sɔ gbɔ fifia wu tsã. Eye wòɖe nya la me na wo to ɖaseɖiɖi tsitotsito le Mawu fiaɖuƒe la ŋu, kple kpeɖodziwo nana tso Mose ƒe se la kple Nyagblɔɖilawo me dzi, tso ŋdi va se ɖe fiẽ, be yeana woatrɔ ɖe Yesu ŋu. 24 Eye wo dometɔ aɖewo te nya siwo wògblɔ la dzi xɔxɔse; bubuawo mexɔ wo dzi se o. 25 Eye esi woƒe nu mesɔ o ta la, wote dzodzo, esi Paulo gblɔ nya ɖeka sia be: “Gbɔgbɔ kɔkɔe la gblɔe nyuie to Yesaya nyagblɔɖila la dzi na mia tɔgbuiwo 26 be: ‘Yi dukɔ sia gbɔ nàgblɔ be: “Esese ya, miasee, gake miase egɔme akpɔ o; eye ekpɔkpɔ ya, miakpɔe, gake miadze sii akpɔ o. 27 Elabena dukɔ sia ƒe dzi ku atri, wosee kple woƒe towo, gake womewɔ edzi o, eye womia woƒe ŋkuwo; bene woagakpɔ nu kple woƒe ŋkuwo, eye woase nu kple woƒe towo, eye woatsɔ woƒe dziwo ase egɔme, be woatrɔ, ne mada gbe le wo ŋu o.”’ 28 Eya ta nenɔ nyanya na mi be nu sia, si dzi Mawu tona ɖea ame la, woɖoe ɖe dukɔwo; woawo ya woaɖo toe godoo.” 29 * —— 30 Ale wònɔ xɔ si eya ŋutɔ haya la me ƒe eve blibo, eye wòxɔa ame siwo vaa egbɔ la nyuie, 31 henɔ gbeƒã ɖem Mawu fiaɖuƒe la na wo, eye wònɔ nu siwo ku ɖe Aƒetɔ Yesu Kristo ŋu la fiam kple dzideƒo blibo, eye ame aɖeke mexea mɔ nɛ o.


Ale Si Nàsrɔ̃ Nu Tso Mawu Ŋui\nGBE BUBU Abkhaz Afrikaans Albanian Amharic Arabic Argentina Tokunɔgbe Armenian Austria Tokunɔgbe Baoule Bassa (Cameroon) Bassa (Liberia) Batak (Karo) Batak (Simalungun) Batak (Toba) Bicol Boulou Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Costa Rica Tokunɔgbe Croatian Cuba Tokunɔgbe Czech Czech Republic Tokunɔgbe Danish Douala Dutch Ecuador Tokunɔgbe Efik Estonian Eŋlisi Eʋegbe Fijian Finland Tokunɔgbe Finnish Franse Futuna (East) Ga Garifuna Georgian Ghana Tokunɔgbe Greece Tokunɔgbe Greek Greenlandic Guarani Guatemala Tokunɔgbe Haitian Creole Hausa Hebrew Hiligaynon Hmong (Ɣi) Hungarian Hungary Tokunɔgbe Iloko Indonesia Tokunɔgbe Indonesian Isoko Italian Italy Tokunɔgbe Japan Tokunɔgbe Japanese Kinyarwanda Kirghiz Kisi Korean Krio Kwanyama Latvian Lhukonzo Lithuanian Luganda Luo Malagasy Mapudungun Mauritian Creole Mbunda Medumba Mexico Tokunɔgbe Mizo Mozambique Tokunɔgbe Nahuatl (Guerrero) Ndebele (Zimbabwe) Nengone Netherlands Tokunɔgbe New Zealand Tokunɔgbe Nias Niuean Norwegian Nzema Oromo Panama Tokunɔgbe Paraguay Tokunɔgbe Peru Tokunɔgbe Philippines Tokunɔgbe Polish Portugal Tokunɔgbe Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Rarotongan Romanian Romany (Northern Greece) Romany (Southern Greece) Runyankore Russia Tokunɔgbe Russian Rutoro Sarnami Serbian Setswana Seychelles Creole Shona Shuar Sidama Sinhala Slovak Slovenian Spain Tokunɔgbe Spanish Swedish Tagalog Tahitian Thai Thailand Tokunɔgbe Tigrinya Tongan Totonac Tsonga Turkmen Tuvaluan Twi Tzotzil Ukrainian Urdu Urhobo Uzbek Uzbek (Roman) Wallisian Wayuunaiki Wolaita Xhosa Yoruba Zande Zapotec (Lachiguiri) Zulu\nÀte ŋu asrɔ̃ nu tso Yehowa ŋu to Biblia xexlẽ me. Le blema la, Mawu tia amegbetɔ aɖewo be woaŋlɔ yeƒe susuwo ada ɖi. Woyɔ nuŋlɔɖi ma be Biblia. Míate ŋu asrɔ̃ nu tso Mawu ŋu egbea to Biblia xexlẽ me. Esi Yehowa ƒe nya alo eƒe gbedasie le Biblia me ta la, wogayɔnɛ be Mawu ƒe Nya. Míate ŋu axɔ nusi Biblia gblɔ dzi ase elabena Yehowa mekaa aʋatso o. “Mawu mate ŋu aka aʋatso . . . o.” (Hebritɔwo 6:18) Nyateƒea le Mawu ƒe Nya la me.—Yohanes 17:17.\nBiblia nye Mawu ƒe nunana xɔasitɔ kekeake siwo wòna mí la dometɔ ɖeka. Ele abe lɛta aɖe si fofo lɔlɔ̃tɔ aɖe ŋlɔ ɖo ɖe viawo ene. Eƒo nu tso ŋugbe si Mawu do be yeatrɔ anyigba wòazu teƒe dzeani aɖe si míanɔ la ŋu na mí—si nye paradiso. Egblɔ nusi wòwɔ le ɣeyiɣi siwo va yi me, nusi wɔm wòle fifia, kple nusi wòawɔ na via nuteƒewɔlawo le etsɔme na mí. Ekpena ɖe mía ŋu hã be míakpɔ míaƒe kuxiwo gbɔ be dzi nadzɔ mí.—Timoteo II, 3:16, 17.\nYehowa Ðasefowo nye Mawu xɔlɔ̃wo; woakpe ɖe ŋuwò nàse Biblia ƒe nufiafiawo gɔme. Wò ya gblɔ na wo ko be yedi be yeasrɔ̃ Biblia. Womexɔa ga ɖe esia ta o. (Mateo 10:8) Gakpe ɖe eŋu la, àte ŋu ayi Kristotɔwo ƒe kpekpewo. Wowɔa kpekpe siawo le tadeaguƒe siwo woyɔna be Fiaɖuƒe Akpata me. Ne èdea Kristotɔwo ƒe kpekpewo la, wò sidzedze Mawu atsi ɖe edzi kabakaba.\nÀte ŋu asrɔ̃ nu tso Mawu ŋu to nusiwo wòwɔ me. Le kpɔɖeŋu me, Biblia gblɔ be: “Mawu wɔ dziƒo kple anyigba.” (Mose I, 1:1) Esi Yehowa wɔ ‘dziƒowo’ la, ewɔ ɣe. Nukae ema fia mí tso Mawu ŋu? Efia mí be ŋusẽ geɖe le Yehowa si. Eya koe ate ŋu awɔ nane si si ŋusẽ le abe ɣe la ene. Efia mí hã be nunya le Yehowa si, elabena ebia nunya be woate ŋu awɔ ɣe si naa dzoxɔxɔ kple kekeli evɔ mebina vɔna gbeɖe o.\nYehowa ƒe nuwɔwɔwo ɖee fia be elɔ̃ mí. Bu atikutsetse vovovo siwo le anyigba dzi ŋu kpɔ. Yehowa ate ŋu awɔ atikutsetse ɖeka tɔgbe ko na mí—alo mawɔ ɖeke kura na mí o hafi. Gake Yehowa wɔ atikutsetse vovovo siwo ƒe nɔnɔme, lolome, amadede, kple vivi le vovovo na mí. Esia fia be menye lɔlɔ̃ ƒe Mawu koe Yehowa nye o, ke eƒe dɔme nyo eye wòbua ame ŋu hekpɔa nublanui hã.—Psalmo 104:24.\n‘Yehowae Wɔ Nuwo Katã’


Mateo 27 | Biblia Le Internet Dzi | Xexe Yeye Gɔmeɖeɖe (1984)\n27 Esi ŋu ke la, nunɔlawo ƒe tatɔwo katã kple dumegãwo de adaŋu ɖe Yesu ŋu, ne woawui. 2 Eye esi woblae vɔ la, wokplɔe yi ɖade asi na nutomefia Pilato. 3 Eye esi Yuda, ame si dee asi la, kpɔ be wotso kufia nɛ la, evee, eye wòtrɔ klosalo blaetɔ̃ la yi na nunɔlawo ƒe tatɔwo kple amegãwo, 4 gblɔ be: “Mewɔ nu vɔ̃ be mede ʋu dzɔdzɔe asi.” Wogblɔ be: “Afi kae nya ma ka na mí? Wò ŋutɔ kpɔ egbɔ!” 5 Eya ta etsɔ klosaloawo ƒu gbe ɖe gbedoxɔa me, eye wòdzo yi ɖade ka ve na eɖokui. 6 Gake nunɔlawo ƒe tatɔwo fɔ klosaloawo hegblɔ be: “Se meɖe mɔ be míatsɔ wo ade nudzɔɖaka kɔkɔeawo me o, elabena ʋuƒlega wonye.” 7 Esi wolée kpɔ le wo nɔewo dome vɔ la, wotsɔ wo ƒle zemela ƒe anyigba, be wòanye amedzrowo ɖiƒe. 8 Eya ta woyɔa anyigba ma be “Ʋunyigba” va se ɖe egbegbe. 9 Ale nya si wogblɔ ɖi to nyagblɔɖila Yeremiya* dzi la va eme, be: “Eye wotsɔ klosalo blaetɔ̃, si woxe ɖe ame si ŋu wodo asi ɖo, ame si ŋu Israel viwo dometɔ aɖewo do asi ɖo, la ta, 10 eye wotsɔe na ɖe zemela ƒe anyigba ta, abe ale si Yehowa de se nam ene.” 11 Ke Yesu nɔ tsitre ɖe nutomefia la ŋkume; eye nutomefia la biae be: “Wòe nye Yudatɔwo ƒe fia laa?” Yesu ɖo eŋu be: “Wò ŋutɔe le egblɔm.” 12 Gake esi nunɔlawo ƒe tatɔwo kple amegãwo nɔ enu tsom la, meɖo nya aɖeke ŋu o. 13 Azɔ Pilato gblɔ nɛ be: “Mèle nya gbogbo siwo tsɔm wole ɖe ŋuwò la sem oa?” 14 Gake meɖo eŋu nɛ o, ao, meɖo nya ɖeka pɛ hã ŋu o, ale be nutomefia la ƒe mo wɔ yaa ŋutɔ. 15 Ke le ŋkekenyui ɖe sia ɖe dzi la, nutomefia la ɖea asi le gamenɔla ɖeka si ameha la di ŋu na wo. 16 Ɣemaɣi tututu la, ŋutsu aɖe si ŋu ŋkɔ nyui aɖeke mele o, si woyɔna be Baraba, la nɔ ga me. 17 Eya ta esi woƒo ƒu la, Pilato gblɔ na wo be: “Ame ka ŋue miedi be maɖe asi le na mi, Baraba loo alo Yesu si woyɔna be Kristo laa?” 18 Elabena enya be ŋuʋaʋã tae wodee asi ɖo. 19 Gawu la, esi wòbɔbɔ nɔ ʋɔnudrɔ̃zikpuia dzi la, srɔ̃a ɖo ame ɖee gblɔ be: “Mègawɔ naneke ame dzɔdzɔe ma o, elabena mekpe fu geɖe le drɔ̃e me egbea le eyama ta.” 20 Gake nunɔlawo ƒe tatɔwo kple amegãwo ƒoe ɖe amehaawo nu be woabia be woaɖe asi le Baraba ŋu, gake be woawu Yesu ya. 21 Eya ta nutomefia la ɖo eŋu na wo gblɔ be: “Ame eve siawo dometɔ ka ŋue miedi be maɖe asi le na mi?” Wogblɔ be: “Baraba.” 22 Pilato bia wo be: “Ekema nu kae mawɔ Yesu si woyɔna be Kristo la?” Wo katã wogblɔ be: “Na woahee ɖe ati ŋu!” 23 Egblɔ be: “Nu ka ta, nu vɔ̃ɖi kae wòwɔ?” Ðeko woganɔ ɣli dom sesĩe wu be: “Na woahee ɖe ati ŋu!” 24 Esi Pilato kpɔ be viɖe aɖeke medo tso yeƒe agbagbadzedzea me o, ke boŋ be zi di be yeatɔ ta la, etsɔ tsi klɔ asi le ameha la ŋkume, gblɔ be: “Ŋutsu sia ƒe ʋu ŋuti fɔɖiɖi aɖeke mele dzinye o. Mia ŋutɔwo mikpɔ egbɔ.” 25 Ale ameawo katã ɖo eŋu gblɔ be: “Eƒe ʋu neva mía kple mía viwo dzi.” 26 Eye wòɖe asi le Baraba ŋu na wo, gake ena woƒo Yesu kple atam, eye wòtsɔe de asi be woahee ɖe ati ŋu. 27 Azɔ nutomefia la ƒe asrafowo kplɔ Yesu yi nutomefia la ƒe fiasã me, eye wona asrafoha blibo la katã va ƒo ƒu ɖe eŋu. 28 Eye esi woɖe awu le eŋu vɔ la, wodo awu ʋlaya hɛ̃ aɖe nɛ, 29 eye wotsɔ ŋuka lɔ̃ fiakuku heɖɔ nɛ, eye wotsɔ aƒla de nuɖusi me nɛ. Eye esi wodze klo ɖe eŋkume la, woɖu fewu le eŋu gblɔ be: “Míedo gbe na wò, Yudatɔwo ƒe Fia!” 30 Eye woɖe ta ɖe eŋu, xɔ aƒla la le esi, eye wode asi etsɔtsɔ ƒo tame nɛ me. 31 Mlɔeba esi woɖu fewu le eŋu vɔ la, woɖe awu ʋlaya la le eŋu, eye wodo eƒe awudziwuiwo nɛ, eye wokplɔe yi, be woahee ɖe ati ŋu. 32 Esi wonɔ dodom la, wokpɔ Kirene vidzidzi aɖe si ŋkɔe nye Simon. Wozi ŋutsu sia dzi be wòatsɔ eƒe fuwɔameti la. 33 Eye esi woɖo teƒe si woyɔna be Golgota, si gɔmee nye Ametakoliƒe la, 34 wotsɔ wain si wotsɔ gbe veve aɖe tsakae la nae be wòano; gake esi wòɖɔe kpɔ la, egbe enono. 35 Esi wohee ɖe ati ŋu la, wodzidze nu ɖe eƒe awudziwuiwo dzi, eye woma wo, 36 eye wobɔbɔ nɔ anyi ɖe afi ma nɔ eŋu dzɔm. 37 Woŋlɔ nutsotso si wona ɖe eŋu la hã ɖe eƒe ta gbɔ be: “Yesu, Yudatɔwo ƒe Fia, lae nye esi.” 38 Eye wohe adzodala eve ɖe ati ŋu kpe ɖe eŋu, ɖeka ɖe eƒe ɖusi me, eye ɖeka ɖe eƒe mia me. 39 Eye ame siwo va nɔ eme tsom nɔ yiyim la te edzudzu, henɔ ta ʋuʋum 40 nɔ gbɔgblɔm be: “Oo, wò ame si gblɔ be yeamu gbedoxɔ la aƒu anyi ahagbugbɔe atu le ŋkeke etɔ̃ me, ɖe ɖokuiwòe! Ne Mawu ƒe vie nènye la, ekema ɖi le fuwɔameti la ŋue!” 41 Nenema kee nunɔlawo ƒe tatɔwo kple agbalẽfialawo kpakple amegãwo te fewuɖuɖu le eŋu gblɔ be: 42 “Eɖe ame bubuwo; mate ŋu aɖe eya ŋutɔ ɖokui o! Israel Fia wònyee; neɖi tso fuwɔametia ŋu azɔ, ekema míaxɔ edzi ase. 43 Eɖo ŋu ɖe Mawu ŋu, ne eƒe nu nyoa eŋu la, ekema nexɔ nɛ azɔe, elabena egblɔ be, ‘Mawu ƒe Vie menye.’” 44 Nenema kee adzodala siwo wohe ɖe ati ŋu kpe ɖe eŋuti kura gɔ̃ hã te vlododoe. 45 Tso gaƒoƒo adelia* dzi la, viviti do ɖe anyigba blibo la katã dzi va se ɖe gaƒoƒo asiekelia* dzi. 46 Le gaƒoƒo asiekelia lɔƒo dzi la, Yesu do ɣli kple gbe sesẽ be: “Eli, Eli, lama sabaxtani?” si gɔmee nye, “Nye Mawu, nye Mawu, nu ka ta nègblẽm ɖi?” 47 Esi ame siwo nɔ tsitre ɖe afi ma dometɔ aɖewo see la, wote gbɔgblɔ be: “Ŋutsu sia le Eliya yɔm.” 48 Eye enumake wo dometɔ ɖeka ƒu du tsɔ ƒumekutsa de wain tsitsi me, tsɔe ɖo aƒla nu, eye wòtsɔe nae be wòano. 49 Gake wo dometɔ susɔeawo gblɔ be: “Ðe asi le eŋu! Mina míakpɔe ɖa be Eliya ava ɖee hã.” [[Ame bubu tsɔ akplɔ tɔ eƒe axadame, eye ʋu kple tsi do.]] 50 Yesu gado ɣli kple gbe sesẽ ake, eye wòtsɔ eƒe gbɔgbɔ la na. 51 Eye kpɔ ɖa! Gbedoxɔa ƒe xɔmetsovɔ la dze ɖe eve tso etame va se ɖe egɔme, eye anyigba ʋuʋu, eye agakpe gãwo fe. 52 Eye ŋkuɖodziyɔdowo nu ʋu, eye ame kɔkɔe siwo dɔ alɔ̃ la dometɔ geɖe ƒe ŋutilãwo ho ɖe dzi, 53 eye wodze ame geɖewo kpɔ (eye ame siwo trɔ tso afi si ŋkuɖodziyɔdoawo nɔ le eƒe tsitretsitsi megbe la va du kɔkɔe la me). 54 Gake esi asrafomegã la kple eŋutime siwo nɔ Yesu ŋu dzɔm la kpɔ anyigbaʋuʋu la kple nu siwo nɔ dzɔdzɔm la, wovɔ̃ ŋutɔ, eye wogblɔ be: “Mawu ƒe Vie ame sia nye vavã.” 55 Nyɔnu geɖe siwo kplɔ Yesu ɖo henɔ esubɔm tso Galilea hã nɔ afi ma nɔ nu kpɔm tso adzɔge; 56 wo dometɔ aɖewoe nye Maria Magdalatɔ kple Maria, Yakobo kple Yose dada, kpakple Zebedeo viwo dada. 57 Ke esi fiẽsi nɔ ɖoɖom ta la, kesinɔtɔ aɖe si tso Arimatia, si ŋkɔe nye Yosef la va, ame si ŋutɔ hã va zu Yesu ƒe nusrɔ̃la. 58 Ame sia yi Pilato gbɔ hebia be wòatsɔ Yesu ƒe kukua ana ye. Eye Pilato ɖe gbe be woatsɔe anae. 59 Eye Yosef xɔ ame kukua, eye wòxatsa aklala nyui dzadzɛ aɖe ɖe eŋu, 60 eye wòtsɔe mlɔ eƒe ŋkuɖodziyɔdo yeye, si wòna woɖe ɖe agakpe me la me. Eye esi wòmli kpe gã aɖe tsɔ xe ŋkuɖodziyɔdoa nu vɔ la, edzo. 61 Gake Maria Magdalatɔ kple Maria kemɛ la tsi afi ma, nɔ anyi ɖe yɔdoa ŋgɔ. 62 Le ŋkeke si kplɔe ɖo, si nye Dzadzraɖoŋkeke la megbe la, nunɔlawo ƒe tatɔwo kple Farisitɔwo va ƒo ƒu ɖe Pilato ŋkume, 63 gblɔ be: “Aƒetɔ, míeɖo ŋku edzi be, esime ameblela ma nɔ agbe la, egblɔ be, ‘Le ŋkeke etɔ̃ megbe la, woafɔm ɖe tsitre.’ 64 Eya ta de se be woadzɔ yɔdo la ŋu nyuie va se ɖe ŋkeke etɔ̃agbe, ne eƒe nusrɔ̃lawo nagava fii adzoe ahagblɔ na amewo be, ‘Wofɔe ɖe tsitre tso ame kukuwo dome!’ ne amebeble mamlɛtɔ sia navɔ̃ɖi wu gbãtɔ o.” 65 Pilato gblɔ na wo be: “Dzɔlawo li. Miheyi miadzɔ eŋu ale si miate ŋui.” 66 Eya ta wodzo ɖatre yɔdo la nu nyuie heɖo dzɔlawo afi ma.\n^ Zax 11:12, 13 mee woyɔ nya siawo tsoe. Le Mateo ƒe ɣeyiɣia me la, Yeremiya ƒe agbalẽae nye nyagblɔɖigbalẽawo ƒe gbãtɔ, eye ŋkɔ ‘Yeremiya’ anya tsi tsitre ɖi na nyagblɔɖigbalẽawo katã, siwo dome Zaxariya ƒe agbalẽa hã le. Tsɔe sɔ kple Lk 24:44.


Ènya Nu Si Nana Nèfaa Aɖatsia?\nNyɔ! | March 2014\nGBE BUBU Afrikaans Albanian Amharic Arabic Armenian Bengali Bulgarian Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Cibemba Croatian Czech Danish Dutch Estonian Eŋlisi Eʋegbe Finnish Franse Georgian German Greek Gujarati Hebrew Hiligaynon Hindi Hungarian Iloko Indonesian Italian Japanese Kannada Kinyarwanda Kirghiz Kirundi Korean Latvian Lingala Lithuanian Macedonian Malagasy Malayalam Maltese Myanmar Nepali Norwegian Polish Portuguese Punjabi Romanian Russian Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Swahili Swedish Tagalog Tahitian Tamil Thai Tigrinya Tsonga Turkish Twi Ukrainian Urdu Vietnamese Xhosa Zulu\nÐE WODZI mí kple avifafa. Agbalẽnyala aɖe gblɔ be abe ale si ko vi nɔdɔmewo kpɔa woƒe nuhiahiãwo to “ƒoƒolika” dzi ene la, vidzĩwo faa avi be woakpɔ yewoƒe ŋutilã me kple seselelãme nuhiahiãwo gbɔ na yewo. Gake nu ka tae ne míele tsitsim la míegafaa avi evɔ míate ŋu ato mɔ bubuwo dzi aɖe míaƒe seselelãmewo agblɔ hafi?\nSusu geɖewo tae aɖatsi yɔa míaƒe ŋkuwo dzi ɖo. Míetea ŋu faa avi ne míele nu xam, ne míetɔtɔ alo ne míele ŋutilã me alo susu me kuxi aɖe me tom. Gake dzidzɔkpɔkpɔ, gbɔdzɔe kple dzidzedze kpɔkpɔ hã ate ŋu ana míafa avi. Esiae woyɔna be dzidzɔvi. Ame aɖe ƒe avifafa ate ŋu ana ame bubuwo hã nawó avi. Nyɔnu aɖe si ŋkɔe nye María gblɔ be: “Ne mekpɔ ame aɖe wòle aɖatsi fam la, eɖanye nu kae le ewɔm o, nye hã mefaa avi.” Ðewohĩ film me nudzɔdzɔ alo agbalẽmeŋutinya aɖe na nèfa avi kpɔ.\nEɖanye nu ka kee naa ame faa avi o, avifafa nye nyagblɔmɔnu sẽŋu aɖe. Agbalẽ aɖe (Adult Crying) gblɔ be “enye mɔ ʋɛ siwo dzi míetona gblɔa nya geɖe le ɣeyiɣi kpui aɖe ko me la dometɔ ɖeka.” Avifafa wɔa dɔ ɖe ame dzi. Le kpɔɖeŋu me, esesẽna na mía dometɔ geɖe be míaŋe aɖaba aƒu edzi ne míekpɔ ame aɖe wòle avi fam nublanuitɔe elabena esia nana míekpɔnɛ be amea le nɔnɔme sesẽ aɖe me tom. Eya ta míedzea agbagba be míafa akɔ nɛ alo akpe ɖe eŋu.\nNumekula aɖewo xɔe se be avifafa nye mɔ nyui aɖe si dzi míetona ɖea míaƒe seselelãmewo ɖe go, eya ta ne míezia mía ɖokuiwo dzi be míafa avi o la ate ŋu agblẽ nu le míaƒe lãmesẽ ŋu. Ame bubuwo ya gblɔ be kpeɖodzi aɖeke meli be avifafa ɖea vi na ame le ŋutilã me kple seselelãme gome o. Ke hã le gbebiame aɖe me la, nyɔnu 85 le alafa me kple ŋutsu 73 le alafa me gblɔ be yewoƒe dzi dze eme esi yewofa avi vɔ megbe. Nyɔnu aɖe si ŋkɔe nye Noemí gblɔ be: “Ɣeaɖewoɣi la mefaa avi. Eyome megbɔna fuu, esia wɔnɛ be metea ŋu bua nuwo ŋu nyuie hesea wo gɔme nyuie wu tsã.”\nLe gbebiame aɖe me la, nyɔnu 85 le alafa me kple ŋutsu 73 le alafa me gblɔ be yewoƒe dzi dze eme esi yewofa avi vɔ megbe\nMenye avifafa koe nana wokpɔa gbɔdzɔe sia o. Ale si amewo wɔa nu ɖe mía ŋu ne míele avi fam hã wɔa akpa vevi aɖe. Le kpɔɖeŋu me, ne míele avi fam eye wofa akɔ na mí alo kpe ɖe mía ŋu la, míaƒe dzi dzea eme. Gake ne womede nu eme na mí o la, ŋu kpea mí alo míesena le mía ɖokui me be wometsɔ ɖeke le eme na mí o.\nGake ale si wòdzɔnae be míefaa avi la mekpɔ le nyanya o. Nu si míenya koe nye be avifafa nye mɔ wɔnuku siwo dzi míetona ɖea míaƒe seselelãmewo fiana, siwo Mawu na mí la dometɔ ɖeka.\nNe vidzĩ ŋɛŋɛwo le afi fam la, aɖatsi medona o elabena tsi ƒomevi aɖe sɔ gbɔ ɖe ŋku dzi na wo si kpɔa woƒe ŋkuwo ta. Gake le kwasiɖa geɖe megbe ne woƒe aɖatsitoe tsi nyuie hafi aɖatsi dona ne wofa avi.\nAɖatsi Ƒomevi Etɔ̃ Siwo Li\nGbãtɔe nye aɖatsi ƒomevi si aɖatsigoe wɔna si kpɔa míaƒe ŋkuwo ta eye wònana wo dzi meƒuna o. Enana hã be míekpɔa nu nyuie. Ne míeƒo aɖaba la, aɖatsi sia kakana ɖe ŋkua dzi.\nEveliae nye aɖatsi ƒomevi si lólona ɖe míaƒe ŋku dzi ne nane ge ɖe ŋkua dzi. Nu bubu siwo hã nana aɖatsi sia lólona ɖe ŋkua dzie nye xixaxixa kple nukoko.\nEtɔ̃liae nye aɖatsi ƒomevi si míefana ne nane wɔ dɔ ɖe mía dzi vevie. Nunyiame si nɔa aɖatsi sia me la sɔa gbɔ alafa me mama 24 wu esi nɔa aɖatsi ƒomevi evelia me.\nNYATI SI LE AKPAA DZI The Untold Story of Creation\nTHE BIBLE'S VIEWPOINT Ga\nLANDS AND PEOPLES Tsaɖiɖi Yi El Salvador\nHELP FOR THE FAMILY Ne Nuwo Meva Le Abe Ale Si Nèkpɔ Mɔe Ene O\nWAS IT DESIGNED? Da Ƒe Ŋutigbalẽ\nÐe Ame Sia Sɔ Nama?\nGbɔdɔnuwɔnawo Tsɔtsɔ Ðe Fu Na Ame\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo NYƆ! March 2014 | Nuwɔwɔwo Ŋu Nya Siwo Woɣla Ðe Amewo\nMarch 2014 | Nuwɔwɔwo Ŋu Nya Siwo Woɣla Ðe Amewo\nNYƆ! March 2014 | Nuwɔwɔwo Ŋu Nya Siwo Woɣla Ðe Amewo


Ðe Xexea Dzɔ Le Eɖokui Sia?—Akpa 4: Aleke Maɖe Nu Si Tae Mexɔe Se Be Ðe Wowɔ Xexea La Me? | Sɔhɛwo Biana Be\nGBE BUBU Afrikaans Albanian Amharic Arabic Arabic (Lebanon) Armenian Azerbaijani Azerbaijani (Cyrillic) Bulgarian Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Croatian Czech Danish Dutch Estonian Eŋlisi Eʋegbe Fijian Finnish Franse Georgian German Greek Haitian Creole Hebrew Hiligaynon Hindi Hindi (Roman) Hungarian Icelandic Iloko Indonesian Italian Japanese Kikaonde Kinyarwanda Kirghiz Korean Latvian Lingala Lithuanian Macedonian Malagasy Malay Malayalam Maltese Mongolian Myanmar Norwegian Papiamento (Curaçao) Persian Polish Portuguese Portuguese (Portugal) Punjabi Romanian Russian Sepedi Serbian Serbian (Roman) Sesotho (Lesotho) Setswana Shona Sinhala Slovak Slovenian Spanish Swahili Swedish Tagalog Tamil Tatar Telugu Thai Tsonga Turkish Turkmen Tzeltal Ukrainian Vietnamese Waray-Waray Xhosa Yoruba Zulu\nÈxɔe se be ɖe wowɔ xexea kple emenuwo, gake èvɔ̃na na nuƒoƒo tso wò dzixɔsewo ŋu na wò sukuhatiwo. Ðewohĩ wogblɔ le sukugbalẽ siwo miezãna le suku la me be ɖeko nuwɔwɔwo dzɔ le wo ɖokui si eye nèvɔ̃na be wò nufialawo kple sukuhatiwo ako ye. Aleke nàwɔ be dzi nanɔ ƒowò nàɖe nu si tae nèxɔe se be ɖe wowɔ xexea me nuwo la me na amewo?\nNu siwo akpe ɖe ŋuwò nàɖe wò dzixɔsewo me\nNya si hawòtiwo gblɔ\nÐewohĩ àgblɔ be: ‘Nye tagbɔ meɖa nenema gbegbe be mava yi nu me ɖe ge tso dzɔdzɔmeŋutinunya kple nɔnɔmetɔtrɔ ƒe nufiafia ŋu o.’ Nenemae Danielle se le eɖokui me ɣeaɖeɣi. Egblɔ be: “Dzi menɔa ƒonye kura be maʋli nya kple nye nufiala kple nye sukuhatiwo o.” Diana hã gblɔ nya ma ke, “Metɔtɔna ne wòva hiã be maɖe nu me ku ɖe dzɔdzɔmeŋutinunya ŋu.”\nKe hã, menye ale si nàɖu dzi le nya la mee le vevie o. Eye mele be nànye tagbɔɖaɖɛtɔ le dzɔdzɔmeŋutinunya gome hafi nàte ŋu aɖe nu si tae nèxɔe se be susu le eme be woagblɔ be ɖe wowɔ xexea me nuwo la me o.\nKpekpeɖeŋu: Zã nya si me susu le si dze le Hebritɔwo 3:4 nàtsɔ aɖe nu mee. Afi ma gblɔ be: “Aƒe sia aƒe la, ame aɖee tsonɛ, gake ame si wɔ nuwo katã lae nye Mawu.”\nÐetugbui aɖe si ŋkɔe nye Carol zã Hebritɔwo 3:4 tsɔ de ŋugble kple ame aɖe ale: “Tsɔe be èle zɔzɔm le ave dodo aɖe me. Mèkpɔ ame ƒe nuwɔna aɖeke le afi ma o. Kaka nàkpɔ la, aɖutomeɖeti aɖee nye ema le anyigba. Aleke nàƒo nya tae? Ame akpa gãtɔ agblɔ be, ‘Ame aɖe va afi sia kpɔ.’ Ne aɖutomeɖeti si meɖi naneke o gɔ̃ hã te ŋu ɖo kpe edzi be amegbetɔ aɖe nɔ afi ma kpɔ la, ke ɖe xexe gbahoo sia kple emenuwo meɖo kpe edzi geɖe wu be ame aɖe si si nunya le lae wɔ wo oa!”\nNe ame aɖe gblɔ be: “Ne nyateƒee wònye be Wɔla aɖee wɔ xexea la, ke ame kae wɔ Wɔla la ŋutɔ?”\nÀte ŋu aɖo eŋu be: “Mímate ŋu aƒo nya ta be Wɔlaa meli o le esi mímenya nu tso eŋu tsitotsito o ta o. Le kpɔɖeŋu me, anɔ eme be mènya ame si wɔ wò asitelefon la o, gake ɖe maxɔe ase be ame aɖe kokokoe wɔe oa? [Ðe mɔ wòaɖo eŋu.] Nu geɖewo li míate ŋu asrɔ̃ tso Wɔlaa ŋu. Ne èdi be yeanya la, adzɔ dzi nam be magblɔ nu si mesrɔ̃ tso eŋu la na wò.”\nBiblia gblɔ na mí be “minɔ dzadzraɖoɖi ɣesiaɣi be miaʋli mɔkpɔkpɔ si le mia si la ta le ame sia ame si abia nya mi tso eŋu la ŋkume, gake mitsɔ tufafa kple bubu deto wɔ esiae.” (1 Petro 3:15) Eya ta, nu vevi eve siawo nenɔ susu me na wò—nya si nàgblɔ kple ale si nàgblɔe.\nNya si nàgblɔ. Lɔlɔ̃ si le asiwò na Mawu ate ŋu aʋa wò nàƒo nu tso eŋu. Gake egbɔgblɔ na amewo be yelɔ̃ Mawu ɖeɖe dzaa mate ŋu ana woaka ɖe edzi be Mawu ye wɔ nuwo katã o. Anyo ŋutɔ ne èzã dzɔdzɔmenuwo tsɔ wɔ kpɔɖeŋuwo na wo ale be woakpɔe be susu le eme be yewoaxɔe ase be ɖe wowɔ xexemenuwo.\nAle si nàgblɔe. Dzi nenɔ ƒowò, gake mègado vlo amewo alo ada wo ɖe anyi o. Woate ŋu alɔ̃ aɖo to wò numeɖeɖewo ne mèdaa woƒe dzixɔsewo ɖe anyi o eye nèlɔ̃na ɖe edzi be gome le woawo ŋutɔ si be woatso nya me le nya siawo ŋu.\n“Mebui be ele vevie be míaƒo asa na vlododo amewo alo nye-koe-nyae wɔwɔ. Maɖe vi aɖeke ne míeƒoa nu na amewo gbedaɖeamegbɔtɔe o.”—Elaine.\nNe míedzra ɖo ɖe míaƒe dzixɔsewo ta ʋiʋli ŋu la, ɖeko wòle abe ale si míadzra ɖo ɖe yame ƒe nɔnɔme ƒe tɔtrɔ ɖe sia ɖe ŋu ene\nSɔhɛ aɖe si ŋkɔe nye Alicia gblɔ be: “Ne míedzra ɖo o la, míedina be míazi ɖoɖoe ale be míagado ŋukpe mía ɖokui o.” Abe ale si Alicia gblɔe ene la, dzadzraɖo le vevie hafi míate ŋu akpɔ dzidzedze. Jenna gblɔ be, “Ne medzra ɖo ɖe kpɔɖeŋu nyui aɖe ŋu do ŋgɔ be matsɔ aɖo kpe nye nyawo dzi la, dzi nɔa ƒonye be maɖe nu me na amewo tso xexea me wɔwɔ ŋu.”\nAfi kae nàte ŋu akpɔ kpɔɖeŋu siawo le? Sɔhɛ geɖe te ŋu kpɔ dzidzedze esi wozã video kple agbalẽ siwo gbɔna:\nThe Wonders of Creation Reveal God’s Glory alo Les merveilles de la création révèlent la gloire de Dieu (video)\nNyɔ! me nyati siwo nye “Ðe Wowɔea?” (Ŋlɔ nyagbe si nye “ɖe wowɔea” [ŋlɔe ɖe nyayɔdzesiawo me] ɖe Gbetakpɔxɔ INTERNET DZI AGBALẼDZRAÐOƑE ƒe nudinyaŋlɔƒea.)\nZã Gbetakpɔxɔ INTERNET DZI AGBALẼDZRAÐOƑE hena numekuku bubuwo.\nAnyo hã be nàgbugbɔ axlẽ tanya sia si nye “Ðe Xexea Dzɔ Le Eɖokui Sia?” ƒe nyati siwo do ŋgɔ.\nAkpa 1: Nu Ka Tae Wòle Be Nàxɔ Mawu Dzi Ase?\nAkpa 2: Nu Ka Tae Mele Be Nàxɔ Nɔnɔmetɔtrɔ Ƒe Nufiafia Dzi Ase O?\nAkpa 3: Nu Ka Tae Nàxɔe Ase Be Ðe Wowɔ Xexea?\nKpekpeɖeŋu: Tia kpɔɖeŋu siwo na wò ŋutɔ nèka ɖe edzi be ɖe wowɔ xexea kple emenuwo. Anɔ bɔbɔe na wò be nàɖo ŋku wo dzi agblɔ kple kakaɖedzi geɖe wu. Wò ŋutɔ nɔ ale si nàɖe wò dzixɔsewo me na amewo la wɔm le ɖokuiwò si.\n“Ne dzɔdzɔmenu aɖewoe nɔ tɔtrɔm le wo ɖokui si ʋuu va zu mí amegbetɔwo ɖe, ke nu ka tae nɔnɔme nyuiwo abe nublanuikpɔkpɔ kple lɔlɔ̃ ene le mía si? Nɔnɔme nyui mawo nana míebua ame bubuwo ƒe nyonyo ŋu ke menye míawo ŋutɔ tɔ ɖeɖe ko o. Susu manɔ eme be míagblɔ be ɖeko nɔnɔme nyui mawo le mía si le wo ɖokuiwo si o.”—Brittany.\n“Esi menɔ nugbagbeŋutinunya srɔ̃m la, mesrɔ̃ nu ku ɖe míaƒe lãmenugbagbeviwo ƒe wɔwɔme kple woƒe dɔwɔwɔ ŋu. Togbɔ be wofia nu mí le nusɔsrɔ̃ sia me be ɖeko nu gbagbewo dzɔ le wo ɖokui si hã la, nu siwo mesrɔ̃ ɣemaɣi na mekpɔe dze sii kɔtɛe be nunyala aɖee wɔ mí.”—Breanna.\nXlẽ nu tso nu si tae ale si dzɔdzɔmeŋutinunyala aɖe bua nufiafia si nye be ɖeko nuwo dzɔ le wo ɖokui si, Biblia kple ale si nu gbagbewo wɔ va dzɔ ŋu la trɔ.\nƉoe Ɖe Amewo Ɖoe Ɖe Amewo Ðe Xexea Dzɔ Le Eɖokui Sia?—Akpa 4: Aleke Maɖe Nu Si Tae Mexɔe Se Be Ðe Wowɔ Xexea La Me?


Ɣea Kple Eŋuɣletinyigbawo—Ale Si Wowɔ Va Dzɔ\nGbetakpɔxɔ—Tata Si Míesrɔ̃na | February 15, 2007\nGBE BUBU Bicol Bulgarian Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Czech Danish Dutch Eŋlisi Eʋegbe Ga German Haitian Creole Hiligaynon Hungarian Igbo Italian Korean Lithuanian Malagasy Mizo Myanmar Polish Portuguese Romanian Sepedi Setswana Shona Silozi Slovak Slovenian Swahili Tsonga Turkish Ukrainian\nNU GEÐEWOE na be yamenutoa ƒe akpa si míele la le etɔxɛ. Míaƒe ɣea kple eŋuɣletinyigbawo le Masa ɣletivihatsotsoa (Milky Way) ƒe akpa si ɣletiviwo mesɔ gbɔ ɖo fũ o la me. Ɣletivi siwo katã kloe míate ŋu akpɔ le zã me la gbɔ didi ale gbegbe be ne wotsɔ yamenutomekpɔmɔ̃ deŋgɔwo kpɔwoe gɔ̃ hã la ɖeko wodzena abe nu keklẽ suesuewo ene. Afi mae wòsɔ be woanɔa?\nNe ɖe míaƒe ɣea kple eŋuɣletinyigbawo te ɖe Masa ɣletivihatsotsoa ƒe titina lɔƒo, afi si ɣletiviwo sɔ gbɔ ɖo kpaŋkpaŋ la, anye ne agblẽ nu le mía ŋu. Ana ɖoɖo si nu anyigba zɔna ɖo la natɔtɔ, eye esia agblẽ nu le amegbetɔwo ƒe agbe ŋu vevie. Abe ale si míekpɔe va yi ene la, edze ƒã be ɣea kple eŋuɣletinyigbawo le afi si sɔ tututu le ɣletivihatsotsoa me, si kpɔa eta tso afɔku sia kple bubu siwo nye dzoxɔxɔ wòagbɔ eme ne ele ya babla xɔdzowo me tom, alo ɣletivi wowówo kpakple keklẽ wuamewo si me.\nƔea nye ɣletivi nyui aɖe si míehiã vevie. Enɔa bibim ɖaa, eli tegbee, eye melolo akpa alo xɔ dzo akpa o. Ɣletivi akpa gãtɔ siwo le míaƒe ɣletivihatsotsoa me le sue wu míaƒe ɣea, eye womate ŋu ana keklẽ kpakple dzoxɔxɔ si hiã be agbe nanya anɔ le anyigba sia tɔgbi dzi o. Gakpe ɖe eŋu la, ɣletivi geɖe te ɖe ɣletivi ɖeka alo esi wu nenema ŋu tututu, eye wonɔa xlã ƒom wo nɔewo. Gake míaƒe ɣea ya le eɖokui si. Manɔ bɔbɔe be míaƒe ɣea kple eŋuɣletinyigbawo nanɔ ɖoɖo nyui nu nenye ɣe eve alo etɔ̃ ƒe nuheŋusẽe hena wo o.\nNu bubu si na be míaƒe ɣea kple eŋuɣletinyigbawo le etɔxɛ lae nye afi si ɣletinyigba gã siwo ƒoa xlã le togodo me la le le eme, ale be woƒe nuheŋusẽ megblẽa nu le ɣletinyigba ƒuƒui ene gbãtɔawo ŋu o. * Ke ɖe ɣletinyigba gã siawo kpɔa wo ta boŋ to kpe gã siwo ate ŋu agblẽ nu le wo ŋu la hehe ƒu gbe me. Dzɔdzɔme ŋuti nunyala siwo nye Peter D. Ward kple Donald Brownlee gblɔ le woƒe agbalẽ aɖe me be: “Le ɣletinyigba gãwo abe Jupiter ene ta la, ƒã hafi ɣletivitoasike kple ɣletinyigba suesue siwo gena la ƒe kakɛ aɖewo va dzea míaƒe anyigba la dzi.” (Rare Earth—Why Complex Life Is Uncommon in the Universe) Woke ɖe ɣe kple eŋuɣletinyigba bubu siwo me ɣletinyigba gãwo le la hã ŋu. Gake ale si ɣletinyigba gã siawo ƒe akpa gãtɔ ƒoa xlã woƒe ɣeawoe la agblẽ nu le ɣletinyigba sue siwo le abe míaƒe anyigbaa ene la ŋu.\nDɔ Siwo Ɣletia Wɔna\nTso blema ke la, míaƒe ɣletia nana amegbetɔwo ƒe nu kuna. Ame geɖewo ŋlɔa hakpanyawo tso eŋu alo tsɔnɛ kpaa hae. Le kpɔɖeŋu me, blema Hebritɔ hakpanyaŋlɔla aɖe ɖɔ ɣletia be ‘eli ke tegbee abe ɖasefo si le dziŋgɔli me ene, eye wònye nyateƒetɔ.’—Psalmo 89:38.\nMɔ vevi siwo nu ɣletia kpɔa ŋusẽ ɖe míaƒe anyigba dzi le la dometɔ ɖekae nye be eƒe nuheŋusẽ nana be atsiaƒu sina alo gbagbana. Eye wosusui be atsiaƒua ƒe sisi alo eƒe gbagba kpɔa ŋusẽ vevi aɖe ɖe yame ƒe nɔnɔmewo dzi.\nDɔ vevi bubu si ɣletia wɔnae nye be eƒe nuheŋusẽ na be anyigba la li ɖe eƒe anyinɔwo dzi eye wòviã vie hafi le xlã ƒom ɣea. Agbalẽ aɖe si ƒoa nu tso dzɔdzɔme ŋuti nunya ŋu si ŋkɔe nye Nature gblɔ be, ɣletia manɔmee la, anye ne le ɣeyiɣi didi aɖe megbe la, anyigba la ƒe anyinɔwo aviã wu ale si dze. Bu ale si wòanɔ ne ɖe anyigba la ƒe anyinɔwo meviã vie o la ŋu kpɔ! Anye ne ɣeyiɣiwo kple azãgbewo manɔ tɔtrɔm o, eye tsi hã manɔ dzadzam ɖe ɖoɖo nu o. Ne menye ɖe anyigba la viã vie o la, anye ne yame ƒe nɔnɔmewo nu asẽ ale gbegbe be agbe manya nɔ o. Ɣletiviŋununyala Jacques Laskar ƒo nya ta be: “Nu tɔxɛ aɖee na be míaƒe yame ƒe nɔnɔmewo le ɖoɖo si nu wole la: eyae nye Ɣletia.” Be wòate ŋu ana nuwo nanɔ ɖoɖo sia nu la, míaƒe ɣletia lolo—elolo wu ɣletinyigba gãwo ƒe ɣletiwo.\nAbe ale si Biblia gbalẽ si nye Mose ƒe Agbalẽ Gbãtɔ ŋlɔla gblɔe ene la, dɔ bubu si hã míaƒe ɣletia gawɔnae nye be eklẽna ɖe anyigba la dzi le zã me.—Mose I, 1:16.\nNudogoɖenunue Loo Alo Ðe Wowɔea?\nNu kae ame aɖe ate ŋu agblɔ be eya gbɔe nu gbogbo siwo katã wɔe be agbe nya nɔna le anyigba dzi eye míesea vivi le eme la tso? Edze abe ŋuɖoɖo eve koe li ene. Gbãtɔe nye be nu ŋutɔŋutɔ siawo nye nudogoɖenunu siwo dzɔ le vome ko. Eveliae nye be nunyala aɖe koŋue ɖoe wɔ wo.\nƑe akpe geɖewoe nye esia la, Ŋɔŋlɔ Kɔkɔeawo gblɔ be Wɔla aɖee ɖoe wɔ míaƒe xexea—eyae nye Mawu Ŋusẽkatãtɔ la. Ne nyateƒee nya sia nye la, ke efia be ɖee woɖo ɖoɖo siwo nu míaƒe ɣea kple eŋuɣletinyigbawo zɔna ɖo la wɔ, ke menye nudogoɖenunue o. Ne míagblɔe la, Wɔla la na woŋlɔ ɖoɖo siwo nu wòwɔ nuawo ɖo be agbe nanya nɔ le anyigba dzi la da ɖi na mí. Awɔ nuku na wò be nasee be togbɔ be nuŋlɔɖi sia xɔ ƒe 3,500 hã la, ale si woɖɔ ɖoɖo si nu wowɔ xexea ɖo la sɔ kple ale si dzɔdzɔme ŋuti nunyalawo hã bunɛ be eya nue wodzɔ ɖo. Nuŋlɔɖi sia le Biblia gbalẽ si nye Mose ƒe Agbalẽ Gbãtɔ me. Kpɔ nu si wògblɔ la ɖa.\nMose Ƒe Agbalẽ Gbãtɔa Me Nuwɔwɔ Ŋuti Nuŋlɔɖia\n“Le gɔmedzedzea me Mawu wɔ dziƒo kple anyigba.” (Mose I, 1:1) Míaƒe ɣea kple eŋuɣletinyigbawo, míaƒe anyigba, kple ɣletiviwo kpakple ɣletivihatsotso biliɔn gbogbo siwo le míaƒe xexea me ŋue nya siwo wotsɔ dze Biblia me nyawo gɔmee la ku ɖo. Le Biblia ƒe nya nu la, ɣeaɖeɣi la, ‘anyigba dzi nɔ nyama, nɔnɔme meli nɛ o.’ Anyigbagãwo kple anyigba ƒuƒuiwo menɔ anyi o. Gake nya siwo kplɔe ɖo tɔ asi nu si dzɔdzɔme ŋuti nunyalawo bu be eyae le vevie hafi agbe nanya nɔ le anyigba dzi la dzi—eyae nye tsi sɔgbɔ. Mawu ƒe gbɔgbɔ nɔ “agba sam le tsia dzi.”—Mose I, 1:2.\nBe tsi si le anyigbaa dzi nagamie alo abla azu tsikpe o la, ele be didime si sɔ nanɔ ɣe kple ɣletinyigba la dome. Ɣletinyigba ŋuti nunyala Andrew Ingersoll gblɔ be: “Mars fa akpa, Venus xɔ dzo akpa, gake Anyigba ya le afi si sɔ pɛpɛpɛ.” Numiemiewo hã hiã kekeli si sɔ be woate ŋu atsi. Nukutɔe la, Biblia me nuŋlɔɖia gblɔ be le nuwɔwɔwo ƒe ŋkeke gbãtɔ dzi la, Mawu na ɣe klẽ to afu si do litii ɖe atsiaƒua dzi, abe ale si ‘woxatsana avɔ’ ɖe vidzĩ ŋu ene, la me.—Hiob 38:4, 9; Mose I, 1:3-5.\nMose ƒe Agbalẽ Gbãtɔ ƒe kpukpui siwo kplɔe ɖo gblɔ be Wɔla la wɔ nu si Biblia yɔ be “alili.” (Mose I, 1:6-8) Alili siae nye ya vovovo siwo ƒo xlã anyigba la.\nBiblia ɖe eme be Mawu trɔ anyigba si dzi tsi xɔ la wòzu anyigba ƒuƒui. (Mose I, 1:9, 10) Anɔ eme be, ena be anyigba tume ho ɖe dzi. Esia anya na teƒe aɖewo zu ʋe gãwo eye anyigbagãwo do tso atsiaƒu la me.—Psalmo 104:6-8.\nƔeyiɣi aɖe le anyigba wɔwɔ vɔ megbe la, Mawu wɔ ƒumegbe suesuesue siwo womate ŋu akpɔ kple ŋku ƒuƒlu o la ɖe atsiaƒuwo me. Ƒumegbe siawo siwo nɔa kekem ɖe enu la va te ɣea ƒe ŋusẽ zazã tsɔ trɔa carbon dioxide wòzua woƒe nuɖuɖu, eye wotua ɔksidzin ɖe yame. Nuwɔna wɔnuku sia va tsɔ kabakaba le nuwɔwɔwo ƒe ŋkeke etɔ̃agbe, esime wowɔ numiemie siwo va xɔ anyigba bliboa dzi emegbe la. Esia wɔe be ɔksidzin ƒe agbɔsɔsɔme si le yame la dzi ɖe edzi, ale be amegbetɔwo kple lãwo siaa nate ŋu ava kpɔ ya si woagbɔ be woate ŋu anɔ agbe.—Mose I, 1:11, 12.\nBe Wɔla la nana anyigba nawɔ nu la, ewɔ nugbagbevi suesuesue hamehamewo ɖe anyigba me. (Yeremya 51:15) Nugbagbevi suesuesue siawo nana gbe ƒuƒuwo nyunyɔna eye wotrɔna zua nunyiame siwo atiwo hiã be woatsi. Anyigba me nugbagbevi suesuesue tɔxɛ aɖewo gbɔa nitrogen (azote) tsoa ya me, eye esia nana atiwo tea ŋu kpɔa ya vevi sia si hiã na woƒe tsitsi. Nukutɔe la, nugbagbevi suesuesue siwo ade biliɔn ade ye nɔa anyigba wɔnu asivlo ɖeka pɛ ko me!\nMose I, 1:14-19 ɖɔ ale si wowɔ ɣe, ɣleti, kple ɣletiviwo le nuwɔwɔ ƒe ŋkeke eneagbe. Gbã la, nya sia adze abe ɖe wòtsi tre ɖe Ŋɔŋlɔawo me numeɖeɖe siwo do ŋgɔ la ŋu ene. Gake de dzesii be Mose, ame si ŋlɔ Mose ƒe Agbalẽ Gbãtɔa la, ɖɔ nuwɔwɔ ŋuti nya ko abe ɖe wònɔ anyigba dzi nɔ eteƒe kpɔm hafi wonɔ nuwo wɔm ene. Edze abe ɣemaɣie ɣe, ɣleti, kple ɣletiviawo te dzedze le yame ene.\nMose ƒe Agbalẽ Gbãtɔ me nuŋlɔɖia gblɔ be wowɔ nuwɔwɔ siwo le atsiaƒu me le nuwɔwɔ ƒe ŋkeke atɔ̃agbe, eye wowɔ anyigbadzilãwo kple amegbetɔ le ŋkeke adeagbe.—Mose I, 1:20-31.\nWowɔ Anyigba La Be Míakpɔ Dzidzɔ Le Edzi\nÐe mekpɔe be ɖe wowɔ agbe si míele le anyigba dzi, si dzɔ abe ale si woɖɔe le Mose ƒe Agbalẽ Gbãtɔa me ene, la be míase vivi le eme oa? Ðe nèfɔ le ŋkeke si dzi ŋdɔ le ʋuʋum nyuie dzi, gbɔ ya fafɛ, eye dzi dzɔ wò ŋutɔ be yegale agbe kpɔa? Ðewohĩ èɖi tsa le abɔ nyui aɖe me kpɔ eye seƒoƒowo ƒe amadedewo kple woƒe ʋeʋẽ lililiawo do dzidzɔ na wò. Alo ɖewohĩ èɖi tsa le atikutsetsebɔ aɖe me kpɔ eye nègbe kutsetse viviawo dometɔ aɖewo ɖu. Mate ŋu ase vivi ma gbegbe ne menye nu siwo gbɔna lae li o: (1) tsi gbogbo si le anyigba dzi, (2) dzoxɔxɔ kple kekeli si sɔ si tsoa ɣea gbɔ, (3) ya si ƒo xlã anyigba la si me ya vovovowo le, kpakple (4) anyigba nyonuwo.\nNu siawo katã—siwo mele Mars, Venus, kple ɣletinyigba bubuwo dzi o la—menye nudogoɖenunuwoe o. Wowɔ wo nyuie ɖe ɖoɖo nu be míase vivi le agbe me le anyigba dzi. Abe ale si míakpɔe le nyati si kplɔe ɖo me ene la, Biblia gblɔ hã be Wɔla la wɔ míaƒe anyigba dzeani sia be wòanɔ anyi tegbee.\n^ mm. 5 Ɣletinyigba ene gbãtɔ siwo le míaƒe ɣe kple eŋuɣletinyigbawo me woe nye—Mercury, Venus, Anyigba, kple Mars—woyɔa wo be ɣletinyigba ƒuƒuiwo, elabena kpewo le wo dzi. Ɣletinyigba gã—siwo nye Yupiter, Saturn, Uranus, kple Neptune—nye ya kple dzudzɔ babla sɔŋ.\n“Ne wobia tso nye ame si nye anyigba ŋuti nunyala si be maɖe ale si míesusuna egbea be anyigba wɔ va dzɔ kple ale si nugbagbe siwo le edzi wɔ va li me na ame tsɛ siwo nye alẽkplɔlawo, abe to siwo woŋlɔ Mose ƒe Agbalẽ Gbãtɔa na ene la, nyemate ŋu aɖe eme eme nakɔ wu nya siwo wogblɔ le Mose ƒe Agbalẽ Gbãtɔ ta gbã me o.”—Anyigba ŋuti nunyala Wallace Pratt.\nELE AFI SI SƆ NA NUSƆSRƆ̃ TSO ƔLETIVIWO ŊU\nNe teƒe bubu aɖee ɣea le le míaƒe ɣletivihatsotsoa me la, anye ne míate ŋu anɔ ɣletivi bubuawo kpɔm nyuie alea o. Agbalẽ si nye The Privileged Planet gblɔ be: “Ɣea kple eŋuɣletinyigbawo le . . . afi si didi boo tso nuto si me ʋuʋu kple kekeli nu sẽ le, si wɔe be míetea ŋu kpɔa ɣletivi siwo gogo mí kple esiwo didi tso míagbɔ la siaa nyuie.”\nGawu la, ɣletia ƒe lolome kple ale si wòdidi tso anyigba gbɔe sɔ nyuie ŋutɔ be ɣletia natsyɔ ɣea ŋkume ne zãdokeli do. Nudzɔdzɔ wɔnuku sia si mebɔ o la naa mɔnukpɔkpɔ ɣletiviŋununyalawo be woasrɔ̃ nu tso ɣea ŋu. Nusɔsrɔ̃ siawo kpe ɖe wo ŋu be wote ŋu va nya nu geɖe tso ale si ɣletiviwo klẽnɛ ŋu.\nƔletia ƒe lolome si sɔ ŋutɔ la wɔe be anyigba la li ɖe eƒe anyinɔwo dzi\nNu kawoe na be agbe nya nɔna le anyigba dzi? Eƒe tsi gbogboawo, dzoxɔxɔ kple kekeli si sɔ, ya si ƒo xlã anyigba, kple anyigba nyonu la\nAnyigbaa: Based on NASA Photo; lua: Pictorial Archive (Near Eastern History) Est.\nKpɔ Dzidzɔ Ðe Míaƒe Anyigba Dzeani La Ŋu\nNunana Mavɔ Si Tso Wɔla La Gbɔ\nKpɔɖeŋuxɔwo Tutu Le “Kpedu” Me\nSrɔ̃ŋutsuwo—mibɔbɔ Ðe Kristo Ƒe Tanyenye Te\nSrɔ̃nyɔnuwo—mide Bubu Deto Mia Srɔ̃wo Ŋu\n‘Ðeviwo, Miɖo To Mia Dzilawo’\nNu Ka Tae Nàtsri Nu Gbɔme Wɔwɔ?\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA February 15, 2007\nGBETAKPƆXƆ—TATA SI MÍESRƆ̃NA February 15, 2007